Pelajar Tingkatan 4 parah dibuli, ibu bapa berang hukuman ke atas pembuli tak setimpal

CYBERJAYA: Institut pendidikan yang sepatutnya menjadi tempat selamat untuk menuntut ilmu, seolah-olah menjadi norma dan kebiasaan buat segelintir pelajar melakukan aktiviti buli.

Kes buli yang secara kebiasaannya dilakukan secara fizikal berkemungkinan besar akan menyebabkan tekanan mental kepada bukan sahaja mangsa, malah turut memberi trauma kepada ahli keluarga masing-masing.

Baru-baru ini, seorang wanita dikenali sebagai Amira kesal apabila adik lelakinya yang berusia 16 tahun menjadi salah seorang manga buli, di sebuah sekolah berasrama penuh dipercayai di Kuala Kangsar, Perak pada 24 September lalu.

Menerusi pendedahan di laman Instagram, Amira memuat naik foto adiknya yang sedang dirawat di hospital akibat mengalami kecederaan fizikal selepas dibuli rakan-rakannya.

Berdasarkan kapsyen pada foto tersebut, wanita itu berkata, pendedahan berkenaan dibuat selepas segala usaha dan keikhlasan pihaknya untuk menyelesaikan kes terbabit secara baik dan tertutup tidak berhasil.

“Lebih daripada mendapatkan keadilan, kami khuathir akan keselamatan adik kami.

“Hari ini cedera parah, apa pula selepas ini? Pada akhirnya, hanya #KitaJagakita #StandAgainstBullying,” tulisnya pada Jumaat.

Dalam hantaran sama, Amira turut berkongsi keratan surat difahamkan ditujukan kepada pengetua sekolah terbabit.

Surat ditulis ibu bapa dan penjaga Tingkatan 4 itu bertujuan membuat rayuan terhadap hukuman disiplin kepada para pelaku, yang dianggap tidak adil dan tidak setimpal dengan perbuatan mereka.

Isi kandungan surat it juga antara lain mengandungi rayuan untuk mempertimbangkan semula keputusan hukuman yang bermula 18 Oktober lalu, yang bukan sahaja mengakibatkan kecederaan parah kepada mangsa, malah turut melibatkan hampir semua pelajar Tingkatan 4.

Selain itu, mesyuarat yang diadakan antara pihak sekolah dan keluarga mansga pada 20 Oktober lalu memaklumkan bahawa, hukuman yang dikenakan kepada pelaku adalah seperti Akujanji (bertulis) kepada pihak sekolah untuk berkelakukan baik, dirotan sebanyak dua hingga tiga kali secara tertutup serta membuat kerja-kerja amal di sekolah.

“Masih segar di ingatan para ibu bapa/penjaga kejadian buli yang berlaku kepada anak-anak kami tahun lepas semasa berada di Tingkatan 3 (dan juga dilakukan oleh pelajar-pelajar Tingkatan 5), tetapi dikenakan hukuman gantung sekolah selama dua minggu.

“Kecederaan yang dialami mangsa pada masa itu adalah tidak seserius cedera parah oleh mangsa dalam kes ini, namun dalam kes ini hukumannya jauh lebih ringan.

“Para ibu bapa/penjaga merasa bingung atas hukuman tidak munasabah yang dikenakan. Adakah kerana pelaku-pelaku dalam kes kali ini melibatkan anak-anak VIP (Very Important Person), Y*, P*, pemimpin pelajar dan sebagainya? Malah, jawatan-jawatan pelaku juga tidak dilucutkan,” tulis surat itu.

Atas dasar keprihatinan dan keselamatan para pelajar, surat itu juga membuat rayuan kepada pihak sekolah membuat pertimbangan semula atas beberapa perkara.

Ini termasuk membuat penilaian semula hukuman terhadap semua pelaku, memberi hukuman setimpal kepada para pelaku supaya menjadi iktibar kepada pelajar lain serta pelaku diambil tindakan buang sekolah dengan serta-merta.

“Hukuman selain buang sekolah mencerminkan seolah-olah tuan menghalalkan kejadian yang berlaku tanpa mengenakan hukuman yang setimpal,” tambah surat tersebut.

Malah, surat itu juga menggesa perjumpaan secara bersemuka dan secara atas talian antara pihak sekolah dan ibu bapa atau penjaga pelajar Tingkatan 4 dengan kadar segera.

Dalam pada itu, surat tersebut turut menyatakan kekesalan apabila surat bertarikh 27 September 2023 yang membuat permohonan perjumpaan dengan pihak sekolah masih tidak dijawab dan tidak diendahkan.

“Sila ambil maklum bahawa sekiranya kami tidak menerima sebarang maklum balas atau menerima maklum balas yang tidak memuaskan berhubung permohonan ini dalam tempoh 48 jam dari tarikh penerimaan surat ini, kami tidak teragak-agak untuk mengambil tindakan selanjutnya tanpa sebarang notis lanjutan.

“Ini termasuk dan tidak terhad kepada tindakan undang-undang dan memanjangkan perkara ini kepada Menteri Pendidikan (kerana pihak tuan gagal, enggan dan/atau cuai dalam usaha merealisasikan aspirasi Menteri dan KPM dalam menangani kes buli); Peguam Negara (kerana kes ini berkepentingan awam dan melibatkan institusi pendidikan yang tersohor); malah akan dipanjangkan juga kepada pihak media (agar masyarakat celik budaya buli ini wujud di sekolah prestij  tanpa sebarang tindakan proaktif dan reaktif oleh pihak sekolah,” ujar surat yang tidak mendedahkan tarikh ia ditulis.

MEDIA VARIASI sudah pun menghubungi Amira untuk mendapatkan maklumat lanjut berhubung perkara itu, namun masih belum ada sebarang respons.

Author

Fazleen Safina Abd Jamil

View all posts

View all posts


Masuk Sabah, Sarawak guna pas kerana keselamatan

KUALA LUMPUR: Senator BERSATU, Datuk Razali Idris bertanya sama ada kerajaan berhasrat untuk menghapuskan pas bagi memudahkan rakyat Semenanjung masuk ke Sabah dan Sarawak.

Persoalan mengenai Entri Pas ke Sabah dan Sarawak diutarakan pada sidang Dewan Negara hari ini.

Beliau bertanya kenapa rakyat Semenanjung masih perlu menggunakan pas masuk ke Sabah dan Sarawak manakala sebaliknya rakyat dari Sabah dan Sarawak tidak perlu menggunakan pas untuk ke Semenanjung.

Apa yang lebih menarik, beliau bertanya adakah kerajaan tidak bercadang untuk menghapuskan entri pas ini untuk memudahkan rakyat dari Semenanjung ke Sabah dan Sarawak.

Untuk rekod, ramai lupa semangat pembentukan Malaysia dan perjanjian MA63 menyebut bidang kuasa Imigresen terletak di bawah Kerajaan Pusat tetapi Sabah dan Sarawak diberi kuasa tersendiri untuk mengendalikan hal-ehwal Imigresen.

Jadi Sarawak dan Sabah berkuasa mengawal hal imigresen ke negeri masing-masing.

Penduduk di Semenanjung harus mempunyai permit untuk belajar atau bekerja di sana.

Dan sesiapa yang melawat Sarawak dan Sabah harus mengisi borang imigresen terlebih dahulu.

Ini disebut di dalam Seksyen 66 Akta Imigresen 1959/1963, dan terkandung disebabkan MA63.

Seksyen 66(1) Akta Imigresen 1959/1963 (sebahagian):

“… seorang warganegara itu tidak dibenarkan untuk memasuki Malaysia Timur tanpa mempunyai permit atau pas melainkan-

(a) dia adalah memang dari Malaysia Timur…”

Pembatasan ini dilaksanakan adalah sebagai usaha untuk mengehadkan kemasukan kepada sesiapa yang hanya boleh menyumbang untuk (salah satu) negeri tersebut, dan juga sebagai langkah berjaga-jaga dari segi keselamatan.

Author

Tun Puteh Wanti

View all posts

View all posts


Beratur berejam demi makan kunafa di Tunjong

PETALING JAYA: Demi kunafa, orang ramai sanggup beratur berjam-jam lamanya di sebuah khemah yang menjual manisan popular yang berasal dari Timur Tengah itu, di sebuah acara di Tunjong, Kelantan.

Menerusi perkongsian gambar Domey Leo di Facebook, pembeli dilihat bukan sahaja sabar menunggu malah dia memaklumkan ada yang sanggup berbaris seawal 3 pagi.

“Beratur dari pukul 3, 4 pagi pun ada. #kunafaaiwahh punya fasal,” tulisnya pada kapsyen.

Sementara itu pengguna media sosial meninggalkan pelbagai reaksi pada hantaran tersebut.

“Orang Kelantan kaya-kaya, Alhamdulillah. Rezeki jurujual juga datang sini dapat sambutan begitu,” kata Mieyo Aiman.

“Nak cuba masuk RTC pun kita tak tahan apa lagi nak beratur panjang. Penyabar sungguh rakyat Kelantan,” komen Sya Meso.

“Tengok barisan pun dah kenyang, ” keluh Yaa Jugha. – Kosmo

Authors

Media Variasi

View all posts

Diyana Rahip

View all posts

View all posts

View all posts


Rangsang ekonomi secara berhutang hanya bawa bala – Rafizi

KUALA LUMPUR: Merangsang ekonomi secara berhutang hanya akan membawa bala kepada generasi seterusnya.

Menteri Ekonomi, Rafizi Ramli berkata, pertumbuhan ekonomi yang perlahan semasa pentadbiran kerajaan sebelum ini menyebabkan mereka terpaksa berhutang untuk membiayai projek.

Menurutnya, pentadbiran dahulu juga sering menghulurkan wang dan subsidi untuk meredakan kos sara hidup tetapi ia tidak mampu menyelesaikan masalah sedia ada.

“Sahabat baik saudara Syahir iaitu Tan Sri Muhyiddin Yassin cukup gemar mengumumkan pakej-pakej rangsangan.

“Terbaharu, beliau mengumumkan pakej rangsangan untuk Selangor tetapi rakyat perlu tahu jika dibuat secara berhutang, ia hanya meninggalkan bala kepada generasi muda yang akan menanggungnya,” katanya dalam Debat Model Baharu Ekonomi Malaysia bersama Ahli Parlimen Bachok, Syahir Sulaiman pada Rabu.

Jelas Rafizi, pendekatan kerajaan sekarang berbeza iaitu melaksanakan dasar-dasar ekonomi yang baharu bagi mencipta lebih banyak peluang untuk menarik pelabur dari luar negara.

“Dasar gaji progresif yang diumumkan oleh Perdana Menteri, Datuk Seri Anwar Ibrahim misalnya, adalah bertujuan menaikkan kadar gaji pekerja swasta dengan kerjasama majikan.

“Dasar gaji progresif ini telah dilancarkan dan kerajaan mampu membangunkan program ini dalam tempoh lapan bulan sedangkan mereka 33 bulan, tidak ada penyelesaian,” katanya.

Ahli Parlimen Pandan itu menambah, masalah ekonomi tidak boleh diselesaikan dengan kaedah lama iaitu berhutang.

Ujar beliau, ia hanya menjadikan ekonomi negara semakin ketinggalan daripada pesaing, gaji yang dibayar terlalu rendah dan kelemahan kewangan kerajaan.

Malah katanya, perkara itu juga menyebabkan ketidakupayaan negara dalam melahirkan bakat-bakat baru yang berinovasi dan bernilai tinggi.

“Kita terlalu selesa dengan limpahan ekonomi yang dibawa oleh industri berasaskan kekayaan semula jadi kita, contohnya industri minyak dan industri perladangan.

“Sebagai sebuah negara, kita tidak menaikkan gaji dalam sektor-sektor penting seperti perkilangan dan perkhidmatan kerana kita selesa dengan kegiatan ekonomi sedia ada kerana upah yang rendah akan tetap memberi pulangan hasil lumayan,” katanya. – Sinar Harian

Author

Media Variasi

View all posts

View all posts


Pemegang kad UNHCR keluar penjara ‘suci bersih’, tapi banduan Malaysia terima kesan akan datang

CYBERJAYA: Setelah beberapa siri kes jenayah dilakukan etnik Rohingya di negara ini, perasaan tidak puas hati mula timbul tidak kira dalam kalangan rakyat mahupun pemimpin Malaysia.

Etnik minoriti Myanmar itu dilihat seolah-olah besar kepala, apabila sewenang-wenangnya menganggap Malaysia ibarat tanah air mereka.

Ini dibuktikan apabila pemegang kad Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) itu didakwa melakukan tindakan tidak bermoral, seperti mencuri, merompak, berniaga secara haram, mencabul dan terbaharu, dituduh merogol anak gadis tempatan.

Pada Khamis, seorang lelaki berusia 27 tahun dan remaja berumur 14 tahun mengaku tidak bersalah atas pertuduhan merogol, melakukan serangan seksual serta mencabul seorang pelajar Tingkatan 3 di dalam sebuah kereta.

Perbuatan tersebut dilakukan di kawasan lapang di Pantai Klebang, Melaka pada 14 September lalu.

Ahli Dewan Undangan Negeri (ADUN) Duyong, Datuk Noor Helmy Abdul Halem berkata, beliau sejak daripada awal menolak undang-undang berkaitan pelarian, selain menegaskan bahawa negara ini tidak patut mengiktiraf pelarian terbabit.

lepas satu, satu aduan Mat dapat xpe kita tengok macam mana nanti  #DUYONGkita #DUYONGkita #melaka #rohingya #fyp

♬ original sound – Mohd. Noor Helmy – Mohd. Noor Helmy

Enggan pelarian bersikap seperti cacing naik ke mata di Malaysia, Noor Helmy justeru menyarankan rakyat negara ini supaya bertegas serta memberi layanan seperti pendatang asing kepada mereka.

“Kita ambil contoh kes rogol baru-baru ini. Salah seorang tertuduh adalah di bawah umur dan apa kita nak buat? Nak tempatkan di sekolah Henry Gurney pun akan jadi masalah juga. Kemudian, setelah menjalani hukuman apa yang berlaku?

“Kalau pendatang macam ini kita boleh hantar pulang (negara asal). Lepas dihantar pulang, apa yang berlaku dekat negara tu dia punya fasal. Dia sudah pun diberi peluang duduk di Malaysia tapi dia sudah mengkhianati kepercayaan rakyat negara ini.

disebabkan “KAD SAKA” ni le Pelarian naik kepala  #DUYONGkita #ybMatDuyong #melaka #rohingya #wargaasing #fyp #trendingvideo

“Pelarian ini kalau sudah jalani hukuman penjara dan tukar kad UNHCR, dia akan jadi ‘suci bersih’, sedangkan banduan Malaysia ada kesan pada masa akan datang. Jadi, saya tetap bertegas bahawa, kerajaan harus meminda undang-undang terhadap pelarian ini. It is no more pelarian. Pendatang adalah pendatang,” katanya MEDIA VARIASI.

Noor Helmy yang juga merangkap Timbalan Exco Sains, Teknologi, Inovasi dan Komunikasi ketika ini antara individu yang aktif membangkitkan isu dan turun padang menggempur kawasan diduduki etnik Rohingya di Melaka.

Beliau berkata, situasi pendudukan Rohingya di Negeri Bersejarah itu masih terkawal di sesetengah tempat, meskipun timbul kes rogol dan cabul sebelum ini.

Namun, katanya, kehadiran etnik itu di negara ini sememangnya bukan sahaja menimbulkan perasaan tidak senang, malah perasaan takut dalam kalangan rakyat.

Ustaz Sophian tanya khabar Rohingya Semabok #DUYONGkita #ybMatDuyong #melaka #rohingya #fyp

Tambahnya, perkara itu sepatutnya tidak boleh berlaku kerana rakyat tempatan sepatutnya berasa selesa tinggal di tanah air sendiri.

“Tetapi hari ini terasa kita pula yang jadi macam pendatang.

“Mereka bukan buat penempatan sendiri, tetapi lebih kepada berlonggok sewa rumah. Bila mereka berada dalam jumlah yang ramai, mereka akan berani.

“Ini puncanya komuniti itu besar dan mungkin didalangi sindiket-sindiket tertentu daripada kalangan mereka juga,” katanya.

Author

Fazleen Safina Abd Jamil

View all posts

View all posts


Sentimen perkauman: Polis jamin keselamatan negara terkawal – KPN

KUALA LUMPUR: Polis Diraja Malaysia (PDRM) memberi jaminan bahawa tahap keselamatan negara terkawal serta menzahirkan komitmen dalam memastikan penguatkuasaan undang-undang dilaksana secara berterusan, demi memastikan keselamatan kekal terjamin.

Ketua Polis Negara, Tan Sri Acryl Sani Abdullah Sani berkata, PDRM sentiasa memantau rapi situasi keselamatan semasa dan akan mengambil tindakan tegas tanpa kompromi terhadap sesiapa sahaja yang dikesan mengeluarkan kenyataan yang menyentuh sensitiviti agama atau kaum, yang berupaya menggugat keamanan negara.

“Masyarakat dinasihatkan agar tidak mengeluarkan atau berkongsi kenyataan yang mampu menjejaskan keharmonian kaum atau membangkitkan kegusaran awam.

“Mana-mana pihak yang mempunyai maklumat mengenai sebarang tindakan sedemikian boleh menyalurkannya ke balai polis yang berhampiran untuk tindakan selanjutnya,” katanya dalam kenyataan, hari ini.

Hari ini, Perdana Menteri, Datuk Seri Anwar Ibrahim dilaporkan berkata, sebarang usaha untuk mengadu domba serta menghangatkan ‘suhu’ perbezaan kaum dan agama di negara ini tidak akan diizinkan.

Anwar turut mendedahkan terdapat usaha pihak tertentu meniupkan sentimen kaum dan agama, sekali gus telah mengarahkan pasukan keselamatan untuk berwaspada bagi menjaga keamanan negara agar sentimen itu tidak digunakan untuk menimbulkan kekacauan. – BERNAMA


Ambil lauk guna jari jadi punca pergaduhan di restoran

SEPANG: Tindakan tiga lelaki memukul pekerja restoran kerana berang selepas ditegur mengambil lauk menggunakan jari memakan diri apabila mereka ditahan pagi tadi.

Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya menerima laporan daripada pengurus sebuah restoran memaklumkan tentang kejadian dan menahan tiga suspek berusia 50 hingga 51 tahun di dua lokasi berasingan.

“Siasatan awal mendapati ketiga-tiga suspek pergi ke restoran berkenaan dan ketika berada di bahagian nasi kandar, salah seorang daripada mereka dipercayai mabuk menggunakan jari untuk mengambil lauk.

“Teguran itu telah membuatkan suspek menjadi berang dan bertindak agresif memukul pekerja restoran tersebut,” katanya dalam kenyataan hari ini.

Menurut Wan Kamarul Azran, susulan kejadian itu, mangsa mengalami lebam pada leher, kepala, bahu kiri dan telinga akibat dipukul suspek.

“Pengadu yang juga pengurus restoran mendakwa berdepan kerugian apabila peralatan kedai dirosakkan termasuk pinggan dan lauk tercemar hingga terpaksa dibuang.

“Siasatan turut mendapati dua suspek masing-masing pemandu pelancong dan pemandu teksi mempunyai rekod jenayah dan dadah,” katanya.

Ujar beliau, siasatan dijalankan mengikut Seksyen 324, 327 dan 506 Kanun Keseksaan.

Terdahulu, tular satu video yang memaparkan kejadian dua lelaki memukul pekerja sebuah restoran nasi kandar sehingga mengakibatkan kekocohan dan kerosakan barangan di premis tersebut. – KOSMO! ONLINE

Author

MEDIAVARIASI

View all posts

View all posts


Rang Undang-undang Kawal Produk Tembakau tidak jejaskan ekonomi negara

PUTRAJAYA: Rang Undang-undang Kawalan Produk Tembakau dan Merokok 2022 yang bertujuan mewujudkan  Generasi Penamat (GEG) atau individu lahir 1 Januari 2007 dan seterusnya bebas merokok, tidak akan menjejaskan ekonomi negara.

Menteri Kesihatan, Khairy Jamaluddin berkata, berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK).

Katanya kehilangan produktiviti negara akibat rokok adalah lebih tinggi berbanding kesan kepada ekonomi, jika dilihat dari segi keilatan.

“Bermakna mereka yang terlibat dalam industri rokok adalah kecil. Jumlah pasaran rokok akan semakin mengecil secara berperingkat iaitu bermula yang lahir 2007, 2008, 2009 dan seterusnya… ia akan ambil masa lama sebelum pasaran itu sangat kecil (mungkin) ia akan ambil masa 20 hingga 30 tahun.

“Kalau sekarang sudah 18 tahun ke atas, boleh hisap rokok (sebelum rang undang-undang itu dikuatkuasakan). Ia tak akan sebabkan kesan secara terus kepada ekonomi kerana ia dikuatkuasakan secara berperingkat, setiap tahun bertambah (individu) tidak boleh merokok tetapi yang sedia merokok akan kekal beli produk rokok,” katanya dalam temu bual khas dengan media mengenai rang undang-undang itu di sini.

Rabu lepas, beliau membentangkan Rang Undang-undang Kawalan Produk Tembakau dan Merokok 2022, yang memperuntukkan larangan kepada individu yang lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Sementara itu, Khairy berkata Kementerian Kesihatan (KKM) memberi jaminan kepada Jawatankuasa Pilihan Khas Parlimen (PSC) Kesihatan, Sains dan Inovasi menerusi pertemuan sebelum ini untuk menubuhkan satu jawatankuasa bebas yang akan menyemak semula rang undang-undang itu.

“PSC itu minta supaya ada tempoh penilaian mandatori, …saya bagi jaminan kami buat jawatankuasa bebas yang akan semak undang-undang ini dan akan bentang laporan tentang keberkesanan undang-undang ini sebelum GEG dikuatkuasakan pada 2025.

“Saya beri jaminan jawatankuasa ini ditubuhkan dan dilaporkan kepada Parlimen dan bukannya KKM. Selain itu, 10 tahun selepas GEG dilaksanakan, jawatankuasa ini akan buat semakan sekali lagi kalau perlu dipinda akta dan sebagainya,” katanya.

Khairy dijadual membentangkan Rang Undang-undang Kawalan Produk Tembakau dan Merokok 2022 bagi bacaan kali kedua di Dewan Rakyat pada Isnin ini manakala sesi perbahasan serta penggulungan bagi rang undang-undang berkenaan pada hari berikutnya.

Menurut rang undang-undang itu, individu yang lahir pada 1 Januari 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Januari 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Mengenai kaedah penjualan semua jenis produk rokok, Khairy berkata KKM akan mengadakan libat urus dengan golongan peniaga runcit bagi membincangkan mekanisme terbaik mengenai perkara itu.

“Ada beberapa mekanisme dipertimbangkan KKM seperti kod QR, bacaan kad pengenalan untuk ada aplikasi membeli produk rokok… sesuatu yang mudah dan tidak menyusahkan penjual dan pembeli. Bagi kawasan yang tiada capaian internet, mungkin peniaga perlu tengok kad pengenalan pembeli,“ katanya.

Bagi penjualan produk rokok serta vape secara dalam talian pula, beliau berkata ia tidak dibenarkan sekiranya Rang Undang-undang Kawalan Produk Tembakau dan Merokok 2022 berkuat kuasa namun pihaknya akan terus menjalankan pemantauan.

“Dengan adanya rang undang-undang ini memang tidak boleh jual secara dalam talian, vape ataupun rokok. Jadi dengan rang undang-undang ini memang lebih mudah untuk kita cepat ambil tindakan melalui Suruhanjaya Komunikasi dan Multimedia dan sebagainya kerana ia menjadi satu kesalahan… kita boleh sekat,” katanya. – BERNAMA


Pelajar tingkatan lima maut motosikal bertembung kereta guru

ALOR SETAR: Seorang pelajar Tingkatan Lima yang dalam perjalanan ke sekolah maut selepas motosikal ditunggangnya bertembung dengan sebuah kereta dipandu seorang guru perempuan di Jalan Felda, Sungai Tiang dekat Pendang hari ini.

Difahamkan sebelum kejadian pada kira-kira 7.20 pagi itu, mangsa Muhammad Hasrul Hakimi Ibrahim yang merupakan pelajar Sekolah Menengah Kebangsaan (SMK) Sungai Tiang baru sahaja menghantar dua adiknya berusia 10 dan 12 tahun di Sekolah Kebangsaan (SK) Sungai Tiang.

Ibu mangsa Halimaton Naimah Mat Isa, 37, berkata, anak sulung daripada lima adik beradik itu keluar rumah pada 7 pagi tadi bersama dua adiknya yang mengikuti program pendidikan khas untuk ke sekolah masing-masing.

“Kadang-kadang, sebelum ke sekolah arwah akan menghantar dua adiknya itu dengan menaiki motosikal dari rumah kami di Kampung Kubang Badak, Pendang kerana mereka sangat rapat. Semasa bersahur pagi tadi pun, dia tidak menunjukkan sebarang perubahan cuma dia tidak banyak bersembang seperti biasa.

“Jadi, memang saya tidak rasa apa-apa sangat sehinggalah saya menerima panggilan telefon daripada seorang daripada guru di sekolah adik-adiknya memaklumkan mengenai kejadian yang menimpa anak sulung saya,” katanya ketika ditemui di Jabatan Forensik Hospital Sultanah Bahiyah (HSB) di sini hari ini.

Halimaton Naimah berkata, pemergian Muhammad Hasrul memang dirasai kerana anak lelakinya itu seorang yang ringan tulang dan selalu membantunya menoreh getah selain membantu bapanya di tempat kerja dengan mengawal lalu lintas di kawasan kuari.

Sementara itu, Ketua Polis Daerah Pendang, DSP Arriz Sham Hamezah mengesahkan kejadian itu berkata kemalangan berlaku apabila mangsa sedang dalam perjalanan ke SMK Sungai Tiang setelah menghantar adiknya bertembung dengan sebuah kereta jenis Proton Saga yang keluar dari simpang kiri.

“Akibat pelanggaran itu, mangsa telah terbabas ke kanan jalan lalu melanggar pokok dan pagar sebuah pejabat yang terletak di situ, mangsa mengalami kecederaan parah di bahagian kepala dan disahkan meninggal dunia di tempat kejadian. Kes disiasat mengikut Seksyen 41(1) Akta Pengangkutan Jalan 1987,” katanya. – BERNAMA


4 soalan ‘jangan’ tanya ketika berborak – No 3 ramai sensitif!

BUKAN semua perkara boleh ditanya kepada orang terutamanya perihal rezeki yang pastinya hanya Tuhan yang mengetahui.

Penceramah, Ustaz Yaakub Yusra berkata, Nabi SAW tidak akan sesekali bercakap perkara yang boleh menyakitkan hati seseorang.

Tambahnya, ketika melakukan pertemuan dengan orang, elakkan bertanya empat perkara yang boleh membuatkan seseorang terasa hati.

“Sebab tu saya sebut bila kita berkomunikasi dengan orang, kita jumpa dengan orang jangan tanya empat benda.

“Yang pertama jangan tanya soal umur dan ini disebut dalam kitab ulama-ulama tasawuf bila kita jumpa dengan seseorang jangan tanya umur.

“Yang kedua jangan tanya pekerjaan dan pendapatan dia.

“Yang ketiga jangan ditanya soal jodoh orang, hat ni geng-geng single cukup marah.

“Yang keempat jangan tanya tentang zuriat, orang yang dah nikah lama setahun, dua tahun tak dapat anak, bila tuan-tuan tanya bab anak mood dia automatik akan swing,” katanya dalam satu ceramah.

Katanya lagi, walaupun niat untuk bergurau, tetapi kita telah terguriskan hati individu tersebut tanpa sedar.

“Kadang niat kita hanya nak bergurau tetapi terguris tanpa sedar, sebab tu Nabi pesan jika kita bermasyarakat jangan ditanya empat soalan ini.

“Walaupun video Zizan itu hanya prank pada Nabil tapi ribuan orang pernah disakiti dari soalan yang sama,” jelasnya.

Sebelum ini, perkongsian video di TikTok MeletOp memaparkan pelakon Zizan Razak bertindak keluar daripada studio apabila pengacara bertanyakan mengenai jodoh kepadanya.

Namun, tindakan Zizan itu hanyalah sebahagian daripada prank untuk menyambut hari jadi pengacara, Nabil Ahmad.

Author

Nurul Ain Japri

View all posts

View all posts


‘Hamba Allah’ dari Pasir Gudang pembida tertinggi jam tangan Rolex

SEPANG: Urusan jual beli dan serahan jam tangan Rolex kesayangan bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri kepada individu yang membuat bidaan dengan nilai RM135,000 dilakukan dalam satu sesi tertutup hari ini.

Pembida tertinggi dikenali Hamba Allah itu datang dari Pasir Gudang, Johor dan membuat bidaan tujuh minit sebelum tamat tempoh.

Zulkifli dalam sidang media secara siaran langsung di Facebook (Fb) dari Lapangan Terbang Antarabangsa Kuala Lumpur (KLIA), di sini, berkata, beliau tidak akan mengambil satu sen pun wang hasil jualan jam tangan itu.

“Ini adalah amanah, ini adalah tujuan bila bida (dilakukan).

“Setinggi mana bidaan, dia (pembida) sanggup dapatkannya.

“Kami bercakap dengan linangan air mata sebak yang amat sangat, tujuannya penuh keikhlasan. Dia menyerahkan duit sebanyak itu, Alhamdulillah,” katanya.

Zulkifli berkata, sejumlah RM100,000 daripada hasil jualan jam berkenaan akan diserahkan kepada pertubuhan bukan kerajaan (NGO) Muslim Care di Jordan manakala baki RM35,000 lagi kepada lapan NGO di dalam negara yang terpilih.

NGO berkenaan adalah Mercy Malaysia, Global Peace Malaysia, Cinta Gaza, Aqsa Syarif (MyCare), PAS Relief, Majlis Perundingan Pertubuhan Islam Malaysia (Mapim), Aman Palestin dan MyFundAction.

“Semoga ia beri manfaat kepada semua yang memberi dan menderma, semua akan dapat pahala pada hari akhirat.

“Saya ke Abu Dhabi… ada mesyuarat tahunan bersama Syeikhul Azhar (Ilmuwan dan ulama besar Ahli Sunnah Waljamaah, Al-Imam Al-Akbar Sheikh Prof Dr Mohammad Ahmad Tayyib).

“Oleh kerana dekat dengan Jordan, saya akan ziarah (singgah) dan terus buat serahan di sana. Kita akan serah secepat mungkin, tak simpan.

“Kita akan bawa semuanya serah di Jordan melalui Muslim Care di sana dan sebahagian lagi iaitu RM35,000 kepada Majlis Perundingan Pertubuhan Islam Malaysia (Mapim) dan lain-lain lagi (NGO),” katanya.

Di akhir siaran langsung itu, Zulkifli turut mengucapkan terima kasih kepada semua terutama rakyat Malaysia yang menyokong usahanya dan tunjukkan solidariti luar biasa.

Zulkifli turut menghargai pemimpin dan semua pihak kerana begitu tegas dalam isu Palestin yang perlu diberi perhatian.

“Terima kasih juga kepada pemberita sama ada televisyen atau akhbar atau media sosial bahkan netizen yang cukup banyak beri ulasan (berkaitan Palestin).

“Setiap orang boleh beri (bantuan) ikut kadar kemampuan. Jika bukan begini (bidaan) mungkin ada cara lain

“Peristiwa (peperangan) bagi natijah baik apabila rakyat Malaysia bersatu padu, bahu membahu dan tolong menolong.

“Semua pemimpin negara termasuk di luar negara yang saya lihat jauh bersemangat jadi marilah kita bersama bersolidariti,” katanya.

Kelmarin, Zulkifli menerusi hantaran di laman sosialnya melelong jam tangan Rolex miliknya yang dihadiahkan Raja Arab Saudi, Raja Salman Abdulaziz. – Harian Metro

Author

Media Variasi

View all posts

View all posts


Youtuber ‘up’ video rai kejayaan atas puncak, Merdeka 118 diceroboh sekali lagi?

CYBERJAYA: Puncak menara tertinggi di Malaysia, Merdeka 118, sekali lagi diceroboh oleh warga asing hanya semata-mata untuk menghasilkan kandungan di sosial media.

Tindakan itu dilakukan oleh sekumpulan pencipta kandungan YouTube, Driftershoots, yang berkongsi video ‘pencerobohan’ mereka yang didakwa dilakukan pada 30 Disember lalu.

Berdasarkan video yang dikongsi, dipercayai empat orang individu terbabit dalam pencerobohan berkenaan termasuk dua daripada mereka dikaburkan muka, menyelinap ke tapak bangunan itu dengan memakai jaket seperti pekerja binaan.

Video berdurasi 7 minit 18 saat itu turut memperlihatkan tindakan mereka memotong jaring keselamatan yang digunakan untuk menutup laluan masuk ke puncak menara, sebelum memanjat bangunan menuju ke puncak.

Malah, kumpulan terbabit turut memuat naik adegan ‘meraikan’ kejayaan selepas menawan Menara 118 di bilik hotel mereka, lapor Berita Harian pada Selasa.

Dalam penerangan video itu, kumpulan tersebut mengakui bahawa pendakian berkenaan amat sukar dan mencabar.

“Beberapa percubaan telah berakhir dengan ada individu dipenjarakan, jadi kami sedar yang kami berdepan risiko besar.

“Ini berakhir dengan jayanya. Ia adalah satu hadiah untuk mengakhiri tahun 2022 dengan menunjukkan rakaman tersebut,” dakwa kumpulan itu.

Untuk rekod, Merdeka 118 sebelum ini diceroboh oleh pasangan Rusia, Angela Nikolau dan Ivan Beerkus, Disember lalu.

Bagaimanapun, pasangan berkenaan baru-baru ini, tampil memohon maaf kepada rakyat Malaysia dan menyatakan tindakan mereka memanjat bangunan pencakar langit itu hanya sekadar memenuhi kehendak seni dan karya semata-mata.

Author

Diyana Rahip

View all posts

View all posts


Lelaki ditahan bantu siasatan kes bunuh penganggur di Chemor

IPOH: Polis menahan seorang lelaki hari ini bagi membantu siasatan kes bunuh seorang penganggur yang dalam status orang pengawasan polis, yang ditemukan mati di hadapan rumahnya di Taman Klebang Putra, Chemor, di sini semalam.

Ketua Polis Perak, Datuk Seri Mohd Yusri Hassan Basri berkata, lelaki berusia 27 tahun itu ditahan di Chemor dan akan dibawa ke Mahkamah Majistret Ipoh esok untuk permohonan reman bagi membolehkan siasatan lanjut dijalankan mengikut Seksyen 302 Kanun Keseksaan.

“Ketika ini pihak polis sedang mengesan rakan-rakan sejenayah lelaki itu yang masih bebas,” katanya dalam kenyataan.

Mohd Yusri berkata, dengan tertangkapnya lelaki berkenaan, pihak polis percaya dapat menyelesaikan kes bunuh itu.

Dilapor, dalam kejadian kira-kira 11.28 malam, mangsa meninggal dunia di lokasi kejadian dan pemeriksaan awal mendapati terdapat kesan kecederaan pada beberapa anggota badan mangsa.

Polis pada awalnya tidak menolak kemungkinan mangsa adalah mangsa kemalangan namun bedah siasat yang dijalankan di Jabatan Forensik Hospital Raja Permaisuri Bainun di sini mengesahkan punca kematian mangsa adalah disebabkan kecederaan pelbagai akibat objek tumpul dan kes diklasifikasikan sebagai kes bunuh. – BERNAMA


Tanah runtuh: Jenazah Nurul Azmani, mangsa pertama tragedi selamat dikebumi

KUALA LUMPUR: Jenazah seorang daripada mangsa tragedi tanah runtuh di tapak perkhemahan Fathers’ Organic Farm, Gohtong Jaya, Batang Kali, Selangor selamat dikebumikan di Tanah Perkuburan Islam Raudhatul Sakinah (KL-Karak), Taman Selasih di sini pada 10 malam tadi.

Ibu Allahyarham, Siti Esah Hassan, 53, berkata jenazah Nurul Azmani Kamarulzaman, 31, dibawa ke tanah perkuburan selepas selesai solat jenazah di Masjid Abu Hurairah Kampung Batu 5, Jalan Ipoh di sini.

Siti Esah berkata, Allahyarham merupakan anak sulung daripada tiga beradik yang bekerja sebagai penolong kantin di Sekolah Jenis Kebangsaan Cina Mun Choong.

“Allahyarham menyertai perkhemahan itu kerana mengikut majikannya yang juga guru di sekolah tersebut dan dia sudah berjanji untuk pulang ke kampung selepas habis aktiviti perkhemahan itu.

“Rabu lepas, Allahyarham ada menghubungi saya pada malam sebelum hari kejadian untuk memberitahu dia sudah membeli tiket untuk pulang ke kampung di Kelantan yang sepatutnya semalam (Jumaat),” katanya kepada pemberita di Tanah Perkuburan Islam Raudhatul Sakinah.

Allahyarham merupakan antara 24 mangsa yang terkorban dalam tragedi tanah runtuh yang berlaku pada 2.42 pagi Jumaat.

Setakat 9 malam tadi, seramai sembilan mangsa masih hilang manakala 61 lagi berjaya diselamatkan. – BERNAMA


Tragedi Lubuk Merbau: Lebih rela solat di markas PAS dalam hutan

PUTRAJAYA: Pengikut PAS yang taasub kepada doktrin parti lebih rela menunaikan solat di markas di dalam hutan getah berbanding di masjid kerajaan.

Demikian kata saksi tragedi Lubuk Merbau 1985, yang juga seorang Aktivis Perpaduan, Shohimi Shafie, apabila mengenangkan kejadian 37 tahun lalu itu.

Menerusi siri kedua Tragedi Lubuk Merbau, Shohimi, 54, mendedahkan, ahli PAS masih berpegang kepada doktrin Amanat Haji Hadi yang ditampal di masjid-masjid pada tahun 1981.

“Amanat itu menyatakan wajib menentang orang UMNO yang dianggap kafir.

“Ketika itu ahli PAS hanya menunaikan solat di markas di dalam hutan getah di Felda Lubuk Merbau.

“Ahli PAS mengharamkan diri mereka daripada menggunakan masjid kerajaan kerana dibina oleh orang yang bukan satu jemaah atau berbeza doktrin.

“Mereka tak solat di masjid kerajaan tapi di hutan getah. Solat di masjid kerajaan tak boleh,” katanya kepada MEDIA VARIASI.

Shohimi berkata, kerana fahaman itu ia terbawa-bawa dalam kempen Pilihan Raya Kecil (PRK) Padang Terap 1985, di Padang Terap, Kedah.

MEDIA VARIASI secara eksklusif melaporkan Shohimi antara saksi tragedi Lubuk Merbau 1985 yang memberi kesan trauma kepada anak peneroka Felda Lubok Merbau itu.

Kemuncak tragedi Lubuk Merbau berlaku apabila beliau menyaksikan pergeseran antara Pemuda UMNO dengan Pemuda PAS hanya kerana kerana penyambungan tali kain rentang parti sahaja.

“Masing-masing tidak mahu kain rentang digantung dengan sambungan satu tali. Kemudian, seorang daripada PAS tendang tin ada logo BN, tetapi yang tendang itu terjatuh jadi orang UMNO gelak. Yang jatuh tadi, pergi ke kubu depa.

“Sebaik Datuk Seri Najib Razak yang ketika itu Menteri Belia dan Sukan balik dari kempen ceramah Balai Raya Felda Lubuk Merbau sebagai Ketua Pemuda UMNO, tiba-tiba dua tiga van masuk kampung.

“Orang-orang dalam van buka pintu, keluar bawa parang, keris, besi, masuk serang budak-budak pemuda tadi.

“Ada seorang tua yang saya kenal, ajar kawad nama dia Ismail Ali, bekas askar wataniah, dia datang nak leraikan. Dia kata jangan gaduh, tetapi saya tengok ada orang mai tikam dia dan nampak dia terjatuh. Ada yang pecah kepala, ada yang mati,” katanya seperti dilaporkan.

Sementara itu, Shohimi berkata, sentimen agama, syurga dan neraka menjadi kemestian dalam sebarang ceramah parti di kampung, dan ia dilihat berlaku di FELDA berkenaan ketika itu.

“Jika di bandar, sentimen bangsa pula menjadi polemik setiap kali berlangsung kempen mana-mana pilihan raya.

“Jadi saya melihat pembentukan Kerajaan Perpaduan ketika ini adalah keputusan tepat dan patut diamalkan dengan segera.

“Kerana kita tidak mahu peristiwa seperti ini, atau Memali 1985, atau 13 Mei 1969 berulang,” katanya.

Titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengenai pembentukan Kerajaan Perpaduan seperti yang dimaklumkan Perdana Menteri, Datuk Seri Anwar Ibrahim sebelum ini perlu difahami dengan minda lebih terbuka dan meluas.

Hikmah titah Seri Paduka itu agar kerajaan terbentuk selepas Pilihan Raya Umum Ke-15 (PRU15) adalah kerajaan kukuh.

Author

Tun Puteh Wanti

View all posts

View all posts


Khairul Aming bangun tidur terkejut! Gordon Ramsay duet video

CYBERJAYA: Pempengaruh terkenal, Khairul Aming, berkongsi keterujaan apabila cef terkenal dunia, Gordon Ramsay, menduet salah sebuah videonya di TikTok.

Menerusi hantaran terbaru di Instagram, Khairul Aming memuat naik sebuah video dengan kapsyen ‘guys Gordon Ramsay duet video kita, thank you @gordonramsay.

Menariknya, video masakan yang dikongsi oleh pempengaruh tersebut merupakan inspirasi daripada buku masakan ‘Uncharted by Gordon Ramsay’.

Selain itu, umum sedia maklum mengenai kritikan dan keceloparan mulut cef terkenal tersebut yang membuatkan Khairul gusar dengan reaksi yang bakal diberikannya

“Tadi saya bangun tidur lepas itu semua orang tag saya yang Gordon Ramsay ada duet video masak.

“Saya harap dia tak maki lah, saya takut dia marah. Jom kita tengok dulu apa reaksi dia,” ujarnya dalam video duet di TikTok.

Dalam video tersebut, Gordon memberi komen mengenai sudu ‘legend’ yang digunakan oleh Khairul Aming dengan berkata, ‘kecilnya sudu anda’.

Gordon mengakhiri video duet dengan menyatakan kehadirannya ke Malaysia pada minggu hadapan.

“Datang Malaysia, saya bagi sambal,” seloroh Khairul Aming.

Oleh: AIN JAPRI (Pelatih USM)

Author

Media Variasi

View all posts

View all posts


Maszlee sangkal spekulasi sertai kerajaan Anwar, tawar diri bantu PH menuju PRN

CYBERJAYA: Baru-baru ini, timbul spekulasi mengatakan bekas Menteri Pendidikan, Dr Maszlee Malik akan menyertai Kabinet Datuk Seri Anwar Ibrahim.

Bagaimanapun, Maszlee menjelaskan bahawa tanggapan sebilangan pihak itu kemungkinan terpesong sedikit kerana beliau mengerti Anwar mahu beliau kembali aktif dalam membantu pihak parti PKR terutamanya menjelang Pilihan Raya Negeri (PRN).

“Teguran PMX, Datuk Seri Anwar telah ditafsirkan sebagai tawaran jawatan oleh media dan ramai pihak. Terima kasih kepada semua yang berbaik sangka dan menaruh harapan.

“Saya tidak menyebutkan apa-apa mengenainya di dalam status tersebut.

“Apa yang pasti ianya merupakan teguran oleh PMX untuk saya kembali aktif membantu parti (PKR) dan Pakatan Harapan (PH) menjelang PRN di negeri-negeri yang diperintah oleh PH sekarang, terutamanya Selangor dan Negeri Sembilan,” tulisnya di Facebook hari ini.

Bekas Ahli Parlimen Simpang Renggam itu turut menyatakan dia telah bersetuju untuk membantu Menteri Besar Selangor dan Negeri Sembilan dalam menggerakkan jentera sempena PRN kali ini.

“Saya pun telah bersetuju dan menawarkan diri membantu MB di kedua-dua buah negeri untuk pusing keliling Selangor dan Negeri Sembilan di dalam waktu terdekat.

“Di samping itu, selain PRN, saya juga telah menawarkan diri kepada YBM Fadlina Sidek untuk turun ke sekolah-sekolah bertemu para guru untuk memberikan motivasi dan menaikkan semangat mereka terutamanya di dalam usaha para guru memulihkan anak-anak murid pasca COVID-19.

“Melalui jerayawara itu juga diharapkan saya akan dapat membawa inspirasi dan suara YBM serta kerajaan kepada para guru untuk terus membangunkan pendidikan,” ujarnya.

Mengulas isu berkaitan mendapat jawatan baharu, Maszlee menegaskan tiada sebarang jawatan yang dijanjikan.

Katanya, perkara yang paling penting buat masa ini adalah pengorbanan dalam perjuangan demi kesejahteraan rakyat.

Author

Diyana Rahip

View all posts

View all posts


Mahkamah Persekutuan tolak rayuan tujuh individu untuk batal larangan merokok di kedai makan

PUTRAJAYA: Tujuh individu hari ini gagal mendapat kebenaran daripada Mahkamah Persekutuan untuk merayu bagi mencabar keputusan Kementerian Kesihatan (KKM) yang mengenakan larangan merokok di semua kedai makan.

Panel hakim yang terdiri daripada Hakim Mahkamah Persekutuan, Datuk Zabariah Mohd Yusof, Datuk Seri Hasnah Mohammed Hashim dan Datuk Nordin Hassan menolak permohonan untuk mendapat kebenaran itu, dan mengarahkan mereka membayar kos guaman RM30,000 kepada KKM.

Dengan keputusan hari ini, percubaan Mohd Hanizam Yunus, Zulkifli Mohamad, Mohd Laisani Dollah, Mohd Sufian Awaludin, Ridzuan Muhammad Noor, Mohd Yazid Mohd Yunus dan Yuri Azhar Abdollah bagi mencabar larang merokok di kedai-kedai makan oleh KKM yang telah berlarutan selama lima tahun, kini berakhir.

Hakim Zabariah yang mengetuai panel hakim itu berkata persoalanan undang-undang yang dibangkitkan oleh individu berkenaan tidak memenuhi tiga syarat yang diperlukan di bawah Seksyen 96 (a) Akta Mahkamah Kehakiman 1964 bagi mendapat kebenaran merayu di Mahkamah Persekutuan.

Di bawah seksyen berkenaan, pemohon perlu menampilkan persoalanan undang-undang yang baharu, yang mempunyai kepentingan awam, dibangkitkan buat kali pertama.

Dalam keputusan sebulat suara hari ini, Hakim Zabariah berkata, persoalan undang-undang mengenai Perkara 5 (kebebasan diri) dan Perkara 8 (semua orang adalah sama di sisi undang-undang) dalam Perlembagaan Persekutuan telah selesai, dan persoalanan undang-undang yang dibangkitkan dalam kes ini tiada kepentingan awam yang memerlukan penghujahan lebih lanjut di Mahkamah Persekutuan.

Pada 31 Disember 2018, tujuh lelaki itu yang menubuhkan persatuan dikenali sebagai Persatuan Pertahankan Perokok (PHP) memohon satu deklarasi bahawa keputusan KKM untuk melarang merokok di kedai makan adalah tidak berperlembagaan.

Menurut mereka, perokok mempunyai hak sama rata dengan golongan tidak merokok untuk mengunjungi dan meluangkan masa di premis makanan dan kerajaan tidak menyediakan kemudahan yang mencukupi seperti kawasan merokok atau memasukkan peruntukan di bawah larangan merokok bagi pengusaha kedai makan untuk menyediakan kawasan larangan merokok mereka sendiri.

KKM mengenakan larangan merokok di semua restoran dan premis makanan berkuat kuasa 1 Januari 2019.

Pada 29 Oktober 2019 Mahkamah Tinggi telah menolak permohonan semakan kehakiman yang dikemukakan tujuh individu berkenaan untuk mendapatkan perintah certiorari bagi membatalkan keputusan KKM melarang merokok di kedai makan, dan pada 23 Nov tahun lepas pula Mahkamah Rayuan menolak rayuan mereka bagi mencabar keputusan Mahkamah Tinggi itu.

Dalam prosiding yang berlangsung secara dalam talian hari ini, peguam Mohamed Haniff Khatri Abdulla yang mewakili tujuh individu berkenaan menggesa mahkamah membenarkan rayuan, dan menampilkan tiga persoalanan undang-undang untuk diputuskan oleh Mahkamah Persekutuan.

Salah satu persoalanan yang dibangkitkan adalah sama ada pindaan kepada Peraturan-peraturan Kawalan Hasil Tembakau bagi melarang perbuatan merokok di keda-kedai makan termasuk dalam kawasan tertutup yang dilengkapi dengan pendingin hawa dan kawasan terbuka, adalah bertentangan dengan Perkara 5 dan Perkara 8 Perlembagaan Persekutuan.

Peguam Kanan Persekutuan Shamsul Bolhassan, dibantu oleh Peguam Kanan Persekutuan Liew Horng Bin, yang mewakili KKM berhujah bahawa larangan merokok di keda-kedai makan memberi kelebihan kepada orang awam, kerana orang ramai menyokong keputusan itu. – BERNAMA


‘Tak munasabah calonkan Tun M di Kemaman’

SHAH ALAM: Presiden PAS, Tan Sri Abdul Hadi Awang berkata, adalah tidak munasabah untuk mencalonkan Tun Dr Mahathir Mohamad bertanding pada Pilihan Raya Kecil (PRK) Kemaman.

Beliau berkata, jika pihak tertentu mahu menimbulkan sebarang cerita berhubung calon PRK Kemaman, ia perlu dilakukan berlandaskan cerita yang munasabah.

“Tidak… tidak munasabah hendak timbulkan (cerita) berhubung calon PRK Kemaman… biarlah munasabah,” katanya pada sidang media selepas merasmikan Muktamar PAS Ke-69 di Pusat Konvensyen Ideal (IDCC) di sini, hari ini.

Beliau berkata demikian ketika ditanya mengenai calon PAS untuk PRK Kemaman yang ditetapkan Suruhanjaya Pilihan Raya (SPR) pada 2 Disember depan.

Sebelum ini sebuah portal media mendakwa PAS berkemungkinan meletakkan Dr Mahathir sebagai calon dalam PRK Kemaman.

Memetik sumber yang dikatakan rapat dengan Dr Mahathir, laporan itu mendakwa rundingan berhubung perkara itu dibuat supaya peranan semak dan imbang terhadap kerajaan dapat dilakukan lebih berkesan.

Penamaan calon PRK Kemaman ditetapkan pada 18 November, manakala hari pengundian awal pada 28 November, manakala tempoh berkempen dipersetujui selama 14 hari bermula selepas pengisytiharan calon yang bertanding.

Pada 26 September lalu, Mahkamah Pilihan Raya Terengganu membatalkan kemenangan Che Alias Hamid yang mewakili PAS selepas pihak pempetisyen iaitu Wan Mohamad Hisham Wan Abdul Jalil (pengundi) berjaya membuktikan perbuatan rasuah berlaku dengan tujuan mempengaruhi pengundi pada Pilihan Raya Umum Ke-15 (PRU15).

Pada 3 Oktober lalu, PAS memutuskan untuk tidak memfailkan sebarang rayuan terhadap keputusan petisyen Parlimen Kemaman yang membatalkan kemenangan parti itu.

Pada PRU15 , Parlimen Kemaman menyaksikan pertembungan empat penjuru yang mana Che Alias menang majoriti 27,179 undi dengan memperoleh keseluruhan 65,714 undi menewaskan Pengerusi UMNO Terengganu, Datuk Seri Ahmad Said (BN) yang mendapat 38,535 undi.

Dua calon lain iaitu daripada Parti Pejuang Tanah Air (Pejuang), Rosli Ab Ghani mendapat 506 undi dan calon Pakatan Harapan (PH), Hasuni Sudin (8,340 undi).

Pejuang dilaporkan tidak akan meletakkan calon pada PRK Kemaman kali ini. – Berita Harian

Author

Media Variasi

View all posts

View all posts


Jangan beri tauliah semata-mata kerana ‘public figure’

KUALA LANGAT: Sebarang ceramah oleh seseorang individu yang diadakan di Negeri Selangor tidak boleh bersandarkan kerana ‘public figure’ semata-mata, tetapi perlu mempunyai sijil tauliah penceramah yang diiktiraf pihak berkuasa agensi agama negeri.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata, semua individu yang mengajar tentang agama di Selangor perlu mematuhi undang-undang dan peraturan ditetapkan.

“Kita seorang yang beragama perlu menghormati sistem, jika permohonan (untuk mengadakan ceramah dibuat) masih dalam proses kena tunggu sehingga ia selesai.

“Mana boleh hanya sebab jika dia ‘public figure’ dan semua proses itu perlu dipendekkan, kita kena hormat semua pihak dan juga perlu menghormati,” katanya seperti dilapor Sinar Harian.

Mohd Shahzihan berkata, ketetapan itu tertakluk kepada undang-undang dan peraturan berkuat kuasa di Selangor.

Beliau menegaskan, pihak masjid atau surau juga tidak boleh menjemput individu yang tidak memiliki tauliah mengajar yang diberikan di bawah Seksyen 118 Enakmen Pentadbiran Agama Islam (Negeri Selangor) 2003 Pindaan 2016.

Sementara itu, Menteri Besar, Datuk Seri Amirudin Shari berkata, kerajaan negeri menafikan terlibat dalam keputusan JAIS berhubung isu larangan penceramah bebas mengadakan ceramah di surau atau masjid di negeri berkenaan.

Menurutnya, keputusan itu adalah di bawah bidang kuasa JAIS termasuk pendaftaran dan pemeriksaan yang dikelolakan oleh Bahagian Pentauliahan agensi itu.

“Ustaz Mohamad Wadi (penceramah bebas) kena tanya Pengarah JAIS, saya tidak pasti sebab program sedemikian di bawah kelolaan JAIS.

“Saya tidak pasti sebab hal-hal ini adalah hal teknikal sebab pendaftaran, pemeriksaan itu semua dikelolakan oleh JAIS Bahagian Pentauliahan dan biasanya mereka ada perinciannya,” katanya kepada media.

Beliau berkata demikian ketika ditemui pada Program #KitaSelangor Penyayang di Banting Waterfront di sini pada Ahad.

Terdahulu, pentadbir laman Facebook penceramah bebas, Mohamad Wadi Annuar Ayub mengumumkan menerusi hantaran akaun itu, bahawa semua ceramah Mohamad Wadi di Selangor dibatalkan manakala di Wilayah Persekutuan Kuala Lumpur dan Putrajaya diteruskan.

Ceramah itu sepatutnya dijadualkan berlangsung pada 10 Mac di Masjid Salahuddin Abdul Aziz dan 11 Mac di Padang Astaka Tanjung Karang.

Baru-baru ini, tular di media sosial, baru-baru ini bahawa kuliah maghrib pendakwah bebas Ustaz Azhar Idrus di Masjid Diraja Tengku Ampuan Jemaah Bukit Jelutong dibatalkan disebabkan penceramah itu tidak mempunyai tauliah mengajar tentang agama Islam di Selangor.

Selang beberapa hari kemudian, seorang bekas pensyarah wanita yang juga bekas calon PAS dikenakan hukuman penjara 12 bulan penjara oleh Mahkamah Rendah Syariah Kuala Pilah, atas pertuduhan mengajar agama tanpa tauliah.

Wanita berkenaan adalah pengasas ajaran ‘Asmaul Husna’, Wan Maseri Wan Mohd.

MEDIA VARIASI sebelum ini melaporkan, kategori tauliah punca lambakan pendakwah ‘cap ayam’, ustaz jadian dalam negara.

Ia susulan pendedahan secara bersiri seorang wanita, Norlina A mengenai bekas suaminya yang juga seorang pendakwah memiliki tauliah JAIS, meragui status sijil tauliah kerana mendakwa tiada kelayakan bidang agama, tidak pernah mengikuti pengajian bidang agama secara formal dan isu pematuhan syarat tauliah, baru-baru ini.

Untuk rekod, pendakwah berkenaan, Syed Abdul Rahman Syed Ali Alhadad, yang juga bapa kepada rapper tersohor negara, Altimet.

Turut dilaporkan, Peguam Syarie, Mohd Noor Aizan Md Idrus, menggesa pihak JAIS memperjelaskan kekeliruan dalam masyarakat yang beranggapan seseorang individu yang mempunyai tauliah, boleh meneruskan ceramah sedangkan tauliah yang ditetapkan pihak JAIS ada beberapa kategori bagi mengelakkan kekeliruan dan penyelewengan tauliah.

Author

Tun Puteh Wanti

View all posts

View all posts


KDN terima 150,000 permohonan status warganegara

Beliau berkata daripada jumlah tersebut, kementeriannya telah membuat keputusan sama ada diluluskan atau ditolak terhadap 5,700 permohonan sejak Januari lalu dengan menetapkan sasaran menyelesaikan sekurang-kurangnya 10,000 permohonan pada tahun ini.

Menurutnya, antara faktor menyebabkan permohonan ditolak ialah pemohon tidak pernah tinggal di negara ini, tiada komitmen untuk tinggal di sini dan gagal memenuhi semua prasyarat keperluan dokumentasi lengkap.

“Maksudnya dalam pertimbangan permohonan isu kewarganegaraan ini, semua prasyarat keperluan dokumentasi digariskan dengan jelas dalam Perlembagaan Persekutuan, bukan sebarang akta, jadi kami di KDN perlu mematuhi dengan semua syarat-syarat itu,” katanya.

Beliau berkata demikian ketika ditemui pemberita selepas Majlis Penerapan Nilai Murni dan Iftar KDN Madani di Ibu Pejabat Polis Kontinjen Terengganu, di sini, malam ini.

Dalam perkembangan lain, Saifuddin berkata penggodam laman sesawang rasmi Jabatan Imigresen Malaysia (JIM) masih belum dikenal pasti.

“Hanya muka hadapan laman sesawang sahaja (ditukar)… Keseluruhan kandungan laman sesawang tidak terusik, kandungan lain tidak terjejas,” katanya.

Semalam, JIM mengesahkan bahawa laman sesawang rasmi agensi itu digodam oleh pihak menggelarkan dirinya sebagai ‘CaptainSmok3r’.

Ketua Pengarah Imigresen, Datuk Ruslin Jusoh berkata, serangan siber itu berbentuk ‘defacement‘ dan mengakibatkan muka hadapan laman sesawang JIM ditukar kepada paparan imej lain. – BERNAMA


Angka kematian akibat serangan Israel di Gaza meningkat kepada 11,500

BANDAR GAZA, Palestin: Pejabat media kerajaan di Gaza pada Rabu mengumumkan bahawa jumlah kematian akibat serangan udara Israel di Genting Gaza sejak 7 Oktober telah meningkat kepada 11,500, termasuk 4,710 kanak-kanak dan 3,160 wanita.

“Jumlah kematian dalam kalangan kakitangan perubatan telah mencecah 200,” kata pejabat itu dalam satu kenyataan di Telegram.

Ia selanjutnya berkata bahawa 22 anggota pertahanan awam dan 51 wartawan juga telah terbunuh, manakala jumlah orang yang cedera telah mencecah 29,800, dengan kira-kira 70% daripadanya kanak-kanak dan wanita.

Jumlah korban terbaharu yang diumumkan oleh pejabat pada Selasa ialah 11,320 kematian, termasuk 4,650 kanak-kanak dan 3,145 wanita.

Kenyataan pada Rabu itu mengatakan bahawa 95 bangunan kerajaan dan 255 sekolah telah musnah. Sebanyak 74 masjid musnah sepenuhnya dan 162 sebahagiannya rosak, selain tiga gereja.

Ia berkata bahawa tentera Israel menyasarkan 52 pusat kesihatan dan 55 ambulans, manakala 25 hospital sudah tidak memberikan perkhidmatan.

“Tentera Israel menyerang ramai pesakit, individu yang cedera, dan orang yang dipindahkan, serta beberapa kakitangan perubatan dan jururawat di dalam Kompleks Perubatan Al-Shifa, memaksa mereka menanggalkan pakaian dan menghina mereka,” tambah kenyataan itu.

Selepas mengepungnya selama beberapa hari, tentera Israel pada Rabu menyerbu Kompleks Perubatan Al-Shifa di Kota Gaza.

Pejabat kerajaan berpendapat “(pasukan) penakluk Israel dan masyarakat antarabangsa, terutamanya Amerika Syarikat, bertanggungjawab sepenuhnya atas jenayah perang terancang yang dilakukan oleh tentera penakluk terhadap hospital” dan menyeru “pembukaan segera lintasan Rafah dan kemasukan bantuan.”

Terdahulu, pihak berkuasa kawal selia telekomunikasi Palestin memberi amaran bahawa perkhidmatan komunikasi di Gaza akan terhenti sepenuhnya dalam beberapa jam akan datang di tengah-tengah kekurangan bahan api yang teruk.

Dalam kenyataan berasingan, pejabat media kerajaan memberi amaran bahawa gangguan perkhidmatan komunikasi akan “menyumbang kepada penyembunyian sepenuhnya semua jenayah perang yang dilakukan oleh tentera Israel sepanjang masa terhadap hospital, rumah selamat, dan 2.3 juta orang di Genting Gaza. ” – Anadolu

Author

Taufik Asmady Abdul Aziz

View all posts

View all posts


Muhyiddin mohon lepas, bebas 3 tuduhan jenayah

KUALA LUMPUR: Bekas Perdana Menteri, Tan Sri Muhyiddin Yassin memohon supaya dilepas dan dibebaskan daripada tiga lagi tuduhan jenayah yang dihadapinya, iaitu menerima wang hasil aktiviti haram yang kesemuanya berjumlah RM200 juta.

Pada 15 Ogos lalu, Mahkamah Tinggi melepas dan membebaskan Ahli Parlimen Pagoh itu selepas membenarkan permohonan beliau membatalkan empat tuduhan menggunakan kedudukannya untuk rasuah berjumlah RM232.5 juta bagi Parti Pribumi Bersatu Malaysia (Bersatu).

Hakim Mahkamah Tinggi, Datuk Muhammad Jamil Hussin, ketika itu membuat keputusan terbabit selepas mendapati keempat-empat pertuduhan berkenaan adalah cacat, tidak berasas dan tidak jelas.

Dalam permohonan terbaharu yang difailkan pada Isnin lalu menerusi Tetuan Chetan Jethwani & Company, Muhyiddin memohon Mahkamah Sesyen mengetepikan semua baki tuduhan berkenaan, dan beliau dilepas serta dibebaskan, lapor Berita Harian.

Pengerusi Perikatan Nasional (PN) itu membuat permohonan berkenaan, dengan alasan beliau sudah dilepaskan dan dibebaskan untuk kesalahan predikat di bawah Seksyen 23(1) Akta Suruhanjaya Pencegahan Rasuah Malaysia oleh Mahkamah Tinggi.

Beliau berkata, Mahkamah Tinggi sudah memutuskan bahawa pertuduhan di Mahkamah Sesyen Kuala Lumpur itu adalah tidak berasas kerana tidak mendedahkan suatu kesalahan yang diperuntukkan di bawah undang-undang.

Katanya, oleh kerana pertuduhan yang menjadi kesalahan predikat tidak berasas, maka tuduhan mengikut Seksyen 4(1)(b) dibaca bersama dengan Seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 juga adalah tidak berasas.

Author

Fazleen Safina Abd Jamil

View all posts

View all posts


Kementerian Sumber Manusia sedang rangka polisi bagi menjamin keselamatan sosial pekerja e-hailing

BUTTERWORTH: Kementerian Sumber Manusia sedang merangka satu dasar bagi menjamin keselamatan sosial golongan pekerja ekonomi gig membabitkan pekerja e-hailing agar tidak didiskriminasi oleh majikan.

Menterinya, V. Sivakumar berkata, ia kini di dalam proses penggubalan dasar di peringkat kementerian dan beliau menjangka akan menerima garis panduan berkenaan perkara itu daripada pegawainya dalam dua minggu lagi.

“Kementerian memang sedang merangka satu dasar untuk melihat bagaimana kerajaan boleh membantu supaya golongan ini tidak didiskriminasi oleh majikan mereka, serta memberi mereka perlindungan sosial,” katanya kepada wartawan selepas merasmikan Majlis Penutup Karnival Kerjaya MYFutureJobs dan Skim Keselamatan Sosial Suri Rumah 2023 Negeri Pulau Pinang di sini, hari ini.

Beliau berkata, pihak kementerian tidak menolak cadangan penggubalan akta khas melibatkan pekerja e-hailing, bagaimanapun ia akan mengambil masa yang lama untuk direalisasikan.

Katanya, pihak kerajaan buat masa ini akan membuat dasar dahulu, dan kemudian mengkaji secara terperinci tentang keperluan penggubalan akta khas berkenaan.

Sementara itu, ketika ditanya pandangan beliau tentang keluhan para majikan berhubung kesukaran mencapai nisbah 80:20 bagi buruh tempatan dan asing, Sivakumar berkata, para majikan perlu menawarkan kemudahan-kemudahan yang menarik selain meningkatkan gaji.

Katanya, statistik ketika ini menunjukkan terdapat lebih 1.18 juta warga tempatan yang bekerja di Singapura manakala secara keseluruhan, terdapat 1.8 juta rakyat Malaysia yang bekerja di perantauan, oleh itu, majikan harus melihat perkara ini sebagai satu tanda bahawa kita bukanlah kekurangan tenaga pekerja.

“Kita ada pekerja tapi kerana isu tertentu dari segi gaji dan kemudahan yang lain, mereka lebih suka bekerja di negara jiran. Kita perlu bersama-sama meningkatkan tangga gaji walaupun kita tahu ia akan meningkatkan kos.

“Kita perlu melihat perkara ini secara serius untuk jangka masa panjang. Para majikan jangan terikat dengan gaji minimum RM1,500 sahaja sebaliknya juga perlu melihat kemudahan dan faedah lain supaya anak-anak kita tidak memilih untuk merantau,” katanya.

Karnival Kerjaya di Pulau Pinang hari ini menyaksikan penyertaan 56 majikan yang menemu duga calon-calon bagi mengisi 7,500 kekosongan jawatan yang menawarkan gaji bulanan sehingga RM9,500.

Antara majikan yang menyertai karnival ini adalah Flextronic Technology (Penang) Sdn Bhd, Osram Opto Semiconductors (M) Sdn Bhd, Maybank Berhad, SAM Engineering & Equipment (M) Berhad, Micron Technology, Robert Bosch (Malaysia) Sdn Bhd, Inari Amerton Berhad, AT&S Austria Technologie & Systemtecnik (M) Sdn Bhd dan banyak lagi syarikat dari pelbagai sektor.

“Setakat 11.30 pagi ini, 552 orang telah mendapat pekerjaan di sini,” kata Sivakumar. – BERNAMA


Liga Super: JDT bersiap julang gelaran di Stadium Darul Aman

PENGGEMPUR berbisa Johor Darul Ta’zim (JDT), Bergson Da Silva tidak sabar untuk merobek gawang Kedah Darul Aman (KDA) FC di Stadium Darul Aman malam ini bagi memastikan kemenangan buat pasukan sekali gus membolehkan JDT bergelar juara Liga Super musim ini.

Bergson tidak mahu pesta Harimau Selatan meraikan kejuaraan liga buat musim ke-10 berturut-turut ditangguhkan sebaliknya mahu ia berakhir dengan penuh bergaya.

Menurut penyerang kelahiran Brazil itu, kemenangan itu juga bagi menebus kekecewaannya musim lalu apabila dilayangkan kad merah didakwa mengasari Rodney Calvin ketika babak pertama pertemuan tersebut.

“Walaupun kami menang 3-1 pada perlawanan itu, ia sedikit tercalar setelah saya dilayangkan kad merah. Sudah tentu saya mahu lupakan peristiwa itu dan kembali fokus seterusnya membantu pasukan untuk muncul juara Liga Super musim ini.

“Perlawanan ini ibarat aksi final, kami bersungguh-sungguh untuk memenanginya. Saya dan rakan sepasukan perlu kekal berdisiplin dan bermain tanpa tekanan selain memberi tumpuan penuh pada perlawanan untuk meraih tiga mata penting ini,” katanya.

Sehubungan itu, penyerang berusia 32 tahun itu menuntut rakan sepasukan untuk mengekalkan rentak kemenangan dan beraksi konsisten bagi mencatatkan satu lagi rekod luar biasa yang hanya dapat dilakukan oleh pasukan seperti JDT.

“Tidak menafikan aksi di Stadium Darul Aman pada Sabtu ini pastinya menjanjikan pertembungan sengit, namun optimis rakan sepasukan akan beri persembahan terbaik seterusnya membawa pulang tiga mata ke Johor.

“Skuad Harimau Selatan perlu bersedia dari segi mental dan fizikal bagi pertemuan ini, saya percaya ketua jurulatih (Solari) mempunyai perancangan terbaik untuk memastikan kemenangan berpihak kepada kita,” ujarnya. – Kosmo!

Author

Media Variasi

View all posts

View all posts


Polis tahan lelaki disyaki miliki bahan pornografi kanak-kanak

KUALA LUMPUR: Polis Diraja Malaysia (PDRM) berjaya menahan seorang lelaki warga tempatan berumur 39 tahun di Klang, Selangor yang memiliki sejumlah besar bahan pornografi kanak-kanak pada Selasa.

Setiausaha Polis Malaysia, PDRM, Deputi Komisioner Datuk Noorsiah Mohd Saaduddin berkata, penahanan suspek dibuat melalui Bahagian Siasatan Seksual, Wanita dan Kanak-Kanak (D11), Jabatan Siasatan Jenayah, Bukit Aman.

Menurut Noorsiah, kejayaan tangkapan tersebut juga adalah hasil usaha kerjasama erat PDRM dengan ‘Federal Bureau of Investigation’ (FBI).

“Hasil pemeriksaan dalam rumah suspek mendapati terdapat sejumlah besar bahan pornografi kanak-kanak di samping memuat turun bahan pornografi kanak-kanak dengan menggunakan media sosial.

“Sehubungan itu, rampasan telah dilakukan ke atas komputer, ‘external hard disk’, ‘router’, dan telefon bimbit milik suspek untuk sisatan lanjut,” katanya dalam kenyataan pada Khamis.

Suspek kini direman selama empat hari bermula 14 Disember hingga 17 Disember.

Kes disiasat di bawah Seksyen 10 Akta Kesalahan-Kesalahan Seksual Terhadap Kanak-Kanak 2017 dan Seksyen 292 Kanun Keseksaan.

“Setakat ini, siasatan lanjut masih diteruskan bagi mengenal pasti mangsa-mangsa yang terlibat di dalam kes ini,” jelasnya lagi.

Author

Faridah Amiratul

View all posts

View all posts


UNDIAN

Korang agak-agak 1 Syawal jatuh hari apa?

 Jumaat
 Sabtu

View Results

Author

Admin-MV

View all posts

View all posts


Pindaan Akta Hasutan 1948 belum dikemas kini – Musa Hassan

KUALA LUMPUR: Bekas Ketua Polis Negara, Tan Sri Musa Hassan memohon pihak kerajaan melalui Menteri Undang-undang segera memperbetulkan kekeliruan masyarakat berkaitan pemakaian Akta Hasutan 1948.

Ini kerana, katanya, naskah Akta Hasutan 1948 terbitan International Law Book Services (ILBS) bagi keluaran sehingga 25 April 2022 yang diperoleh di kedai buku tidak mengandungi pindaan Akta Hasutan 1948 (pindaan 2015) (Akta A1485).

Beliau berkata, ketika isu 3R (Raja, agama dan kaum) ini kembali hangat di era pemerintahan Kerajaan Perpaduan, beliau mendapatkan kembali naskah akta hasutan itu.

“Namun amat mengejutkan apabila naskah Akta Hasutan 1948 yang saya dapatkan atas tidak mengandungi pindaan Akta Hasutan 1948 (pindaan 2015) (Akta A1485).

“Saya percaya Akta Hasutan 1948 (Pindaan 2015) berkenaan mendapat perkenan diRaja pada 28 Mei 2015 dan disiarkan di dalam Warta pada 4 Jun 2015,” katanya dalam kenyataan, di sini.

Katanya, ini bermakna akta pindaan berkenaan sudah sempurna untuk dikuatkuasakan bermula daripada tarikh warta.

“Namun apabila saya mendapati salinan buku Akta Hasutan 1948 (hingga 25 April 2022) tidak mengandungi Akta pindaan 2015 berkenaan, timbul persoalan sama ada siasatan polis berkaitan isu 3R sekarang yang menggunakan Akta Hasutan 1948 masih menggunakan Akta lama (sebelum pindaan) atau Akta baru yang dipinda pada 2015?

“Contohnya sebelum pindaan 2015, adalah kesalahan berkecenderungan menghasut mengikut Seksyen 3(1)(a) untuk menghasut membenci kerajaan.

“Mengikut Seksyen 3(1)(c) Akta Hasutan, adalah kesalahan menghasut jika mendatangkan kebencian terhadap pentadbiran sistem keadilan di Malaysia,” katanya.

Beliau berkata, selepas pindaan 2015, kedua-dua seksyen berkenaan dimansuhkan.

“Jadi saya hairan mengapa statut sepenting ini yang diterbitkan oleh ILBS dan dijual kepada orang ramai masih tidak mengadaptasi pindaan 2015 yang dibuat.

“Saya memohon pihak Kerajaan Malaysia melalui Menteri Undang-undang segera memperbetulkan kekeliruan masyarakat berkaitan pemakaian Akta Hasutan 1948 ini,” katanya.

Katanya, beliau bersetuju dalam kemajmukan rakyat Malaysia, isu berkaitan Raja-raja, agama dan kaum tidak boleh sewenangnya diucapkan dalam nada yang boleh menggugat keamanan hubungan antara kaum.

“Ketika saya berkhidmat dalam pasukan polis, isu ini tetap menjadi antara keutamaan pihak polis untuk dikawal supaya tidak merebak menjadi masalah yang boleh menggugat keselamatan negara,” katanya.

Menurutnya, sekitar 2014, beliau adalah antara individu yang menentang hasrat beberapa pihak ketika itu yang mendesak kerajaan memansuhkan Akta Hasutan 1948.

“Saya merasakan Akta Hasutan 1948 masih relevan untuk mengawal ucapan yang berkecenderungan menghasut termasuk isu 3R berkenaan.

“Alhamdulillah, pada 2015, Kerajaan Malaysia tidak tunduk dengan desakan untuk memansuhkan Akta Hasutan 1948 tetapi pihak kerajaan meminda Akta Hasutan 1948 terbabit dengan beberapa pindaan dengan tujuan menambahbaik elemen kawalan dalam Akta Hasutan 1948 sesuai dengan situasi semasa,” katanya. – Harian Metro

Author

Media Variasi

View all posts

View all posts


Choo Thiam gagal ketepikan tuduhan rasuah berkaitan Hamzah Zainuddin

KUALA LUMPUR: Pengarah syarikat, Datuk Seri Sim Choo Thiam gagal dalam permohonan supaya dilepas tanpa dibebaskan daripada empat tuduhan meminta dan menerima rasuah RM15 juta bagi mendapatkan projek agensi di bawah Kementerian Dalam Negeri (KDN) pada 2021.

Dalam prosiding hari ini, Hakim Mahkamah Sesyen Rozina Ayob turut menolak permohonan Choo Thiam supaya pendakwaan menyerahkan kepadanya pernyataan bertulis fakta yang memihak kepada pembelaan, di bawah Seksyen 51A (1)(c) Kanun Prosedur Jenayah dalam masa tujuh hari dari tarikh perintah mahkamah.

Menurut Choo Thiam fakta yang memihak kepada pembelaan iaitu Suruhanjaya Pencegahan Rasuah Malaysia (SPRM), hanya merekodkan kenyataan bekas Menteri Dalam Negeri Datuk Seri Hamzah Zainudin pada petang 10 Mei lalu, selepas beliau didakwa pada hari yang sama.

Rozina menolak kedua-dua permohonan Choo Thiam selepas mendapati pertuduhan berkenaan boleh diperbaiki dan tidak memprejudiskan tertuduh.

Dalam prosiding hari ini, Choo Thiam selaku pemohon diwakili peguam bela Datuk Hisyam Teh Poh Teik manakala Timbalan Pendakwa Raya Nor Asma Ahmad dan bertindak bagi pihak pendakwaan

Choo Thiam didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad pada Jun 2021.

Ia sebagai dorongan untuk seorang pegawai badan awam iaitu Hamzah yang juga Menteri Dalam Negeri ketika itu untuk membantu syarikat itu mendapatkan apa-apa projek milik agensi di bawah KDN pada Jun 2021.

Bagi tiga lagi pertuduhan, beliau didakwa menerima rasuah masing-masing berjumlah RM3.5 juta, RM5.5 juta dan RM6 juta daripada Kim Hong sebagai dorongan untuk Hamzah membantu mendapatkan projek milik agensi di bawah KDN antara 19 hingga 30 Julai 2021.

Semua empat pertuduhan berkenaan dilakukan di Solaris Dutamas, Jalan Dutamas 1, di sini.

Choo Tiam didakwa mengikut Seksyen 16(a)(B) Akta Suruhanjaya Pencegahan Rasuah Malaysia 2009 (Akta 694) yang boleh dihukum di bawah Seksyen 24(1) akta sama.

Jika sabit kesalahan, beliau boleh dipenjara tidak melebihi 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi. – Berita Harian

Author

Media Variasi

View all posts

View all posts


Keldai akaun enggan tanggung jenayah ‘scammer’ pinjaman mudah

CHERAS: Hilang pekerjaan dan sumber pendapatan pada 2019 mendorong seorang lelaki terjebak pinjaman mudah dalam talian.

Mohd Ezanee Mohd Fauzi, 39, tidak menyangka hidupnya kini dihantui ‘hukuman’ penjara akibat pinjaman mudah yang tidak wujud tiga tahun lalu itu.

“Ketika itu keadaan amat sukar nak pinjam duit dari keluarga juga sukar, saya terpaksa mencari pinjaman mudah di Facebook untuk makan minum anak isteri.

“Saya dapat menghubungi seorang lelaki dari syarikat pinjaman wang berlesen di Ipoh, dan bersetuju untuk meminjamkan RM15,000 menerusi perbualan telefon dan aplikasi Whatsapp.

“Namun ia bertukar musibah setelah saya menyerahkan kad ATM CIMB sebagai syarat pinjaman kepadanya yang katanya akan lulus dalam dua minggu. Belum sampai dua minggu saya dihubungi polis mengenai laporan transaksi ke akaun saya membabitkan mangsa scammer,” katanya kepada MEDIA VARIASI.

Tambah pendedahannya, berlaku transaksi kemasukan wang berjumlah RM2,132 membabitkan 24 penama ke dalam akaunnya, dalam tempoh tiga hari bermula 25 hingga 27 November 2019 tanpa pengetahuannya.

Terdahulu, Ezanne memberitahu, beliau hanya berjumpa ‘runner’ (budak penghantar) peminjam berlesen itu di Pearl Central Point, Petaling Jaya, di sini, jam 12 tengah hari, pada 23 November 2019.

“Butiran diri seperti salinan kad pengenalan diri, slip penyata gaji dan kad bank diserahkan sebagai syarat pinjaman, di situ ada rakaman CCTV,” katanya.

Sudah lah jatuh, ditimpa tangga lagi, apabila tindakannya menghubungi pihak bank bagi menutup akaun dimaklumkan, ia dibekukan kerana berkait dengan kes penipuan.

Anehnya, dia didakwa bersalah ketika berada di Kuala Lumpur sedangkan kad ATM digunakan oleh scammer untuk mengeluarkan wang berkenaan di Pulau Pinang pada tarikh dan masa sama.

Ibarat orang lain makan nangka, orang lain terkena getah, Mohd Ezanee kini berdepan tuduhan mahkamah memiliki harta curi yang boleh dihukum mengikut Seksyen 411 Kanun Keseksaan.

Walaupun dinasihatkan Pegawai Penyiasat Polis untuk mengaku salah dan dihukum penjara, Ezanee bertindak bijak apabila enggan mengaku salah dan berjuang.

Dia tidak mahu menanggung kesalahan atas jenayah yang tidak dilakukan yang memberi keuntungan kepada ‘scammer’.

Author

Fhatihah Zakinan

View all posts

View all posts


Jana Wibawa: Kes rasuah Adam Radlan RM4.1 juta pindah ke KL

SHAH ALAM: Kes ahli perniagaan, Adam Radlan Adam Muhammad yang menghadapi dua pertuduhan menerima rasuah masing-masing berjumlah RM2 juta dan RM2.1 juta berhubung Jana Wibawa di sini akan dibicarakan di Mahkamah Sesyen Kuala Lumpur.
Hakim Mahkamah Sesyen, Shah Alam Rozilah Salleh membenarkan permohonan pihak pendakwaan untuk memindahkan kes itu ke dua Mahkamah Sesyen Kuala Lumpur atas alasan kesalahan jenayah  tersebut dilakukan dalam satu transaksi yang sama iaitu melibatkan kesalahan, syarikat dan saksi-saksi serupa.

Rozilah menetapkan 29 Mei untuk sebutan semula kes di hadapan Hakim Azura Alwi dan Suzana Hussain.

Pendakwaan dikendalikan Timbalan Pendakwa Raya Mohamad Fadhly Mohd Zamry dan Maziah Mohaide manakala peguam Datuk Seri Rajan Navaratnam yang mewakili tertuduh tidak membantah permohonan itu.

Pada 22 Feb lepas, Adam Radlan didakwa di sini atas dua pertuduhan menerima rasuah berjumlah RM4.1 juta berkaitan projek Jana Wibawa.

Sementara itu di Kuala Lumpur, lelaki itu didakwa di dua Mahkamah Sesyen pada 21 dan 28 Feb lepas atas dua pertuduhan rasuah dan satu pertuduhan meminta suapan berjumlah RM2 juta. – BERNAMA


Nafuzi akui KDA FC belum ‘kuat’

ALOR SETAR: Ketua Jurulatih Kedah Darul Aman FC (KDA FC), Mohd Nafuzi Mohd Zain mengakui pasukannya belum cukup ‘kuat‘ untuk bersaing dalam kempen Liga Super sekiranya beberapa kelemahan tidak diatasi segera oleh pemain sendiri.

Beliau berkata, antara yang perlu diberi tumpuan ialah pemain perlu meningkatkan tahap keyakinan diri bagi membentuk persefahaman serta kesungguhan dalam memberikan tentangan semasa berada di padang.

“Apa yang saya nampak, pemain kita dia punya kesungguhan tidak mencukupi untuk menang berlawan KL City FC. Dari segi pertahanan, KL kukuh… serangan balas mereka agak kukuh. Jadi dari segi usaha, usaha tambahan untuk kita berlawan dengan KL tidak mencukupi.

“Kita tak cukup bagus dari segi kesungguhan, keyakinan untuk bermain dan dari segi pertahanan longgar apabila serangan balas, jadi bahaya dan perlu diatasi segera,” katanya selepas tamat perlawanan yang menyaksikan pasukannya tewas 2-3 kepada KL City FC di Stadium Darul Aman di sini malam tadi.

Selain itu, Mohd Nafuzi berkata, kesilapan individu juga masih kerap dilakukan pemain dan perlu diberikan perhatian bagi memperkuat pasukan untuk terus bersaing dalam liga.

“Dalam bola sepak, kita boleh ajar atasi kelemahan mereka, tapi untuk naikkan keyakinan diri, itu atas diri sendiri, itu atas keberanian diri sendiri. Sebab itu kita tengok pemain yang bagus boleh bermain dalam tekanan sebab dia mempunyai keyakinan tinggi dan tak rasa takut… itu kekurangan kita,” katanya.

Sementara itu, Ketua Jurulatih KL City FC, Bojan Hodak berkata, kesebelasan utama yang diturunkan berjaya menggalas tanggungjawab masing-masing dengan baik dan gembira pasukannya dapat meraih tiga mata penuh.

“Saya bangga dengan semua pemain yang menunjukkan prestasi terbaik dan berusaha melakukan lebih baik. Ada beberapa kesilapan yang dilakukan pemain, namun mereka berjaya atasi dengan segera dan berhasil,” katanya. – BERNAMA


Polis rampas syabu dalam bungkusan teh cina di Setiawangsa

KUALA LUMPUR: Polis menahan dua lelaki tempatan bersama 320 kilogram dadah jenis syabu bernilai RM11.5 juta dalam serbuan di sebuah rumah di Setiawangsa di sini, Sabtu lepas.

Timbalan Ketua Polis Kuala Lumpur, Datuk Yahaya Othman berkata, suspek masing-masing berumur 29 dan 34 tahun itu bergiat aktif dalam pengedaran dadah sejak September lepas dan ditahan pada 5.40 petang.

Beliau berkata, dalam serbuan ke atas rumah dipercayai dijadikan stor simpanan dadah itu, polis menemukan 13 kampit guni berisi 310 bungkusan teh cina ‘Guanyingwang’ berwarna kuning keemasan dan hijau dipercayai syabu.

“Polis turut merampas sebuah kereta jenis Toyota Vios dianggar bernilai RM20,800 dipercayai pengangkutan untuk mengangkut dadah,” katanya dalam sidang media di Ibu Pejabat Polis Kontinjen Polis Kuala Lumpur, di sini hari ini.

Yahaya berkata soal siasat mendapati suspek pertama seorang jurujual kereta memiliki dua rekod jenayah lampau berkaitan dadah manakala suspek kedua yang juga jurujual dalam talian memiliki satu rekod jenayah lampau dadah.

Beliau berkata siasatan mendapati kedua-dua suspek menjual dadah tersebut untuk pasaran tempatan serta sekitar Lembah Klang dan ujian saringan air kencing mendapati seorang daripadanya positif dadah.

Katanya, kesemua suspek direman tujuh hari mulai 25 hingga 31 Dis untuk siasatan di bawah Seksyen 39B Akta Dadah Berbahaya 1952.

Menurut beliau, polis terbuka untuk menerima maklumat berkaitan dengan kegiatan salah guna dadah dan memohon orang ramai menyalurkan maklumat di talian 03-2115999.

Orang ramai juga boleh menghubungi hotline aplikasi WhatsApp Jabatan Siasatan Jenayah Narkotik Bukit Aman di talian 012-2087222. – BERNAMA


Hampir seminggu ayah hilang di Tanah Suci, anak cadang bangunkan gelang GPS

CYBERJAYA: Kehilangan seorang insan yang dikasihi meskipun seketika waktu pasti memberi kebimbangan pada seseorang.

Itulah yang dialami sebuah keluarga apabila si bapa, Ibrahim Omar, dilaporkan hilang ketika menunaikan ibadah umrah di kota Makkah.

Perkara itu dikongsi si anak, Shila Ibrahim menerusi hantaranya dalam sebuah grup di Facebook berhubung kehilangan ayahnya itu.

Menurutnya, hampir seminggu ayahnya masih tidak dapat ditemui di Tanah Suci berkenaan.

Difahamkan Ibrahim menunaikan umrah bersama dengan isterinya namun, si isteri terpaksa berangkat pulang ke Malaysia terlebih dahulu memandangkan sudah tiba waktu jemaah pulang ke tanah air.

“Ayah saya masih belum dijumpai selepas genap seminggu berlalu, mak dah balik tanah air tanpa ayah. Pergi berdua balik seorang.  Allahurabbi hati sedih mengenangkan apa yang berlaku,” tulis Shila.

Rentetan kejadian itu, Shila mencadangkan pihak berkaitan dapat membangunkan gelang GPS bagi kegunaan jemaah umrah dan haji.

Cadangan itu diutarakan Shila berikutan ayahnya tidak dapat ditemui meskipun sudah cuba dijejaki menerusi GPS pada telefon namun, proses pencarian tentunya menjadi sukar apabila telefon sudah tidak berfungsi akibat kehabisan bateri.

“Dalam kes ayah saya, charger handphone tertinggal di hotel, dalam tiga hari mungkin phone boleh mampu tapi jika sampai seminggu mana lagi yang dapat kita kesan.

“Gelang GPS yang saya cadangkan boleh guna bateri yang jangka hayat lama berbanding handphone.

“Ketua mutawif yang membawa boleh detect jarak, lokasi, jalan jemaah. Harap agensi berkaitan ambil inisiatif ini untuk bantu para jemaah sebab kebanyakan pergi adalah pertama kali, usia yang tak berapa muda. Tidak semua mampu pergi pada masa muda disebabkan oleh komitmen,” ujarnya.

Dalam pada itu, Shila sekeluarga menzahirkan ucapan terima kasih kepada agensi yang membawa jemaah umrah serta beberapa mutawif yang sudi membantu mereka sekeluarga meneruskan usaha pencarian ayahnya.

“Saya baca semua posting dan komen sebelumnya cuma saya baru munculkan bagi memudahkan urusan pencarian, kami sekeluarga hanya berhubung dengan TA (travel agensi) dan beberapa mutawif yang dengan sukarela membantu.

“Terima kasih diucapkan, jasa kalian tak mampu saya balas. Proses pencarian masih diteruskan, Alhamdulillah terima kasih tak terhingga dari kami sekeluarga,” tulisnya.

Author

Diyana Rahip

View all posts

View all posts


Syed Saddiq dihukum penjara 7 tahun, denda RM10 juta, 2 sebatan

KUALA LUMPUR: Ahli Parlimen Muar, Syed Saddiq Syed Abdul Rahman dihukum penjara tujuh tahun, denda RM10 juta, dua sebatan oleh Mahkamah Tinggi di sini pada Khamis, selepas didapati bersalah atas empat pertuduhan bersubahat pecah amanah, salah guna harta dan pengubahan wang haram (AMLA).

Hakim, Datuk Azhar Abdul Hamid memutuskan demikian selepas mendapati pihak Syed Saddiq, 31, gagal menimbulkan keraguan munasabah di akhir kes pembelaan, lapor Sinar Harian.

Mengikut pertuduhan pertama, Syed Saddiq didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu.

Perbuatan didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020, mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Syed Saddiq didakwa atas satu pertuduhan menyalah gunakan RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Pertuduhan dibuat mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan membabitkan diri dalam aktiviti pengubahan wang haram, iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama yang memperuntukkan hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.

Kes itu dikendalikan Timbalan Pendakwa Raya, Datuk Wan Shaharuddin Wan Ladin dan Mohd ‘Afif Ali, manakala peguam, Gobind Singh Deo dan Haijan Omar mewakili bekas Ketua Armada Bersatu.

Author

Fazleen Safina Abd Jamil

View all posts

View all posts


SRIKANDI selamatkan dua kanak-kanak hamba seks warga asing

KUALA LUMPUR: Pertubuhan Kebajikan Insaniah Srikandi Malaysia (SRIKANDI) berjaya selamatkan dua kanak-kanak daripada terus menjadi hamba seks warga asing berjiran dengan mereka.

Presidennya, Datuk Norasyikin Abdul Ghani berkata, mangsa adalah adik beradik berusia 11 tahun dan lapan tahun warga Indonesia yang kematian ibu mereka sejak Mei lalu.

“Kejadian rogol itu diceritakan semula oleh dua beradik berkenaan kepada bapa mereka yang baharu tiba di Malaysia dari Indonesia.

“Kejadian itu berlangsung sejak tiga tahun lalu di rumah kongsi, Chow Kit dan pelakunya dipercayai jiran mereka sendiri.

“Seorang lelaki Indonesia usia lingkungan 60-an dan seorang lagi Bangladesh berusia lingkungan 30-an telah menjadikan kanak-kanak berkenaan hamba seks mereka di kediaman tersebut,” katanya kepada MEDIA VARIASI.

Kejadian ini dimaklumkan kepada unit khas SRIKANDI kerana bapa mereka bimbang untuk membuat laporan polis berikutan tiada dokumen perjalanan lengkap bagi kesemua beranak itu.

Norasyikin telah membawa mangsa-mangsa ke Balai Polis Chow Kit dan membuat satu laporan polis di sana.

Tambah Norasyikin, walaupun mereka ‘kosong’ mereka perlu rasa selamat di negara ini dan perbuatan rogol itu perlu dihentikan.

“Kita tidak tahu siapa lagi mangsa, jika tindakan ini tidak dihentikan tak mustahil rakyat kita juga boleh jadi mangsa.

“Walaupun mereka warga asing, atas dasar kemanusiaan kita kena bantu, lagikan kucing tepi jalan kita bantu inikan manusia.

“Dua pelakunya sudah ditahan dan dalam siasatan polis,” katanya.

Dalam pada itu, Ketua Polis Daerah Dang Wangi, Asisten Komisioner Noor Dellan Yahaya ketika dihubungi MEDIA VARIASI mengesahkan laporan itu dibuat.

“Kes sedang disiasat Jabatan Siasatan Jenayah Ibu Pejabat Polis Kuala Lumpur,” katanya.

Author

Tun Puteh Wanti

View all posts

View all posts


Kematian akibat tibi di Malaysia meningkat tahun lepas

PUTRAJAYA: Sebanyak 2,572 kematian akibat Tuberkulosis atau tibi direkodkan tahun lepas, meningkat 12 peratus atau 284 kes berbanding 2021, kata Menteri Kesihatan Dr Zaliha Mustafa.

Dalam kenyataan sempena Hari Tibi Sedunia hari ini, beliau berkata sebanyak 25,391 kes penyakit berkenaan dilaporkan pada tahun lepas dengan peningkatan sebanyak 3,664 atau 17 peratus berbanding 21,727 kes, sepanjang tempoh sama tahun sebelumnya.

“Pertubuhan Kesihatan Sedunia (WHO) menganggarkan kadar insiden tibi bagi Malaysia adalah 97 bagi setiap 100 ribu penduduk. Namun kadar insiden yang dilaporkan di negara ini adalah lebih rendah berbanding sasaran WHO tersebut,” katanya.

WHO menganggarkan terdapat 10.6 juta kes tibi di peringkat global pada tahun lepas.

Beliau berkata, usaha meningkatkan kadar pengesanan kes melalui saringan awal perlu dipergiatkan, justeru individu yang mempunyai risiko tinggi dijangkiti seperti kontak kepada kes tibi, pesakit HIV, penyakit buah pinggang kronik, penyakit pulmori kronik (jenis obstruktif) dan perokok aktif dinasihatkan untuk melakukan saringan.

“Rawatan bagi penyakit tibi paru-paru adalah penting bagi kesembuhan dan mengelakkan komplikasi yang boleh menyebabkan morbiditi dan mortaliti,” katanya pesakit yang berhenti mengambil rawatan dan enggan meneruskan rawatan boleh dikenakan tindakan perundangan di bawah Akta Pencegahan dan Pengawalan Penyakit Berjangkit 1988 [Akta 342].

Hari Tibi Sedunia disambut pada 24 Mac setiap tahun untuk meningkatkan kesedaran, komitmen serta sokongan pelbagai pihak terhadap usaha kawalan dan pencegahan di seluruh negara. – BERNAMA


Peningkatan jumlah kenderaan menyumbang kepada fenomena pulau haba bandar

KUALA LUMPUR: Peningkatan jumlah penggunaan kenderaan di ibu negara yang mendadak akhir-akhir ini dikhuatiri menyumbang kepada fenomena pulau haba bandar (PHB) iaitu suhu di bandar lebih panas berbanding di kawasan pinggiran disebabkan pelepasan asap kenderaan bermotor yang semakin tinggi memasuki pusat bandar.

Pengarah Pusat Perancangan dan Pembangunan Inovatif, Universiti Teknologi Malaysia Profesor Dr Muhammad Zaly Shah Muhammad Hussein berkata fenomena itu disokong pula dengan faktor bangunan konkrit yang dibina rapat dan permukaan jalan berturap yang memantulkan haba hingga membentuk seakan-akan pulau yang memerangkap haba di kawasan berkenaan.

“Ada kajian yang dilakukan di daerah pusat perniagaan (CBD) Bukit Bintang, apabila kenderaan bersesak di jalan raya yang sekelilingnya dipenuhi dengan bangunan tinggi, asap yang dibebaskan tidak dapat dilepaskan ke udara, ia terperangkap yang mewujudkan bahang yang lebih panas.

“Situasi berkenaan boleh menjejaskan aktiviti penduduk di bandar dengan kos utiliti yang lebih tinggi selain meningkatkan penggunaan tenaga di dalam bangunan untuk menyejukkan keadaan sekali gus menambah kandungan gas rumah hijau,” katanya kepada Bernama.

Timbalan Menteri Wilayah Persekutuan Datuk Seri Jalaluddin Alias baru-baru ini dilaporkan berkata jumlah penggunaan kenderaan di ibu negara bertambah dengan mendadak sehingga mencatatkan peningkatan 45 peratus iaitu 46.76 juta kenderaan sebulan pada Disember 2021 berbanding Disember 2019 sebanyak 26.51 juta.

Muhammad Zaly Shah berkata kebarangkalian fenomena PHB untuk berlaku sangat tinggi apabila cuaca panas dan kering dengan suhu meningkat antara satu hingga dua darjah Celsius berbanding dengan suhu normal.

Beliau berkata kualiti udara adalah lebih baik ketika Perintah Kawalan Pergerakan (PKP) dilaksanakan kerana pengurangan isi padu kenderaan yang memasuki Kuala Lumpur namun situasi itu kembali buruk selepas pelaksanaannya ditarik balik.

“Secara perbandingan, pada 18 Mac 2020 (semasa PKP) Indeks Kualiti Udara (AQI) di Kuala Lumpur ialah 50 mata, tetapi pada 1 Mei tahun ini ialah 72 mata. Semakin tinggi nilai AQI, semakin rendah kualiti udara,” katanya.

Sementara itu, Peneraju Kluster Sumber Lestari, Alam Sekitar dan Kehidupan Pintar, Pusat IDEA Universiti Kebangsaan Malaysia, Prof Dr Mohd Talib Latif berkata jumlah kenderaan adalah berkadar terus dengan pencemaran, semakin bertambah kenderaan, semakin tinggi pencemaran udara, bunyi dan gegaran.

Beliau berkata gas dan partikel halus yang dibebaskan kenderaan seperti gas karbon monoksida, sulfur dioksida, nitrogen dioksida dan ‘Particulate Matter 2.5’ mempunyai kepekatannya yang agak tinggi apabila berada di jalan raya yang sesak.

“Walaupun bahan pencemar udara tidak semestinya mendatangkan bahaya kepada sistem pernafasan manusia secara serta-merta, tapi ia boleh memberi kesan kesihatan untuk tempoh jangka masa panjang selain menyumbang kepada kesan perubahan iklim dan pemanasan global melalui pembebasan gas rumah hijau seperti karbon dioksida,” katanya. – BERNAMA

Author

Laini MN

View all posts

View all posts


Memalukan, pemimpin hidup mewah, rakyat hidup susah dalam negara merdeka lebih 6 dekad

PUTRAJAYA: Adalah amat memalukan apabila Malaysia sebagai sebuah negara yang telah merdeka lebih enam dekad membiarkan rakyatnya mengalami keperitan hidup sementara pemimpinnya bermewahan.

Demikianlah teguran Perdana Menteri, Datuk Seri Anwar Ibrahim dalam amanat beliau yang disampaikan di Pusat Konvensyen Antarabangsa Putrajaya (PICC) pada Khamis, sempena Wacana Membangun Negara Madani.

“Tidak boleh diterima negara yang merdeka lebih enam dekad membiarkan segelintir rakyat miskin kota atau desa atau pedalaman Sabah dan Sarawak, walaupun jumlahnya dan angka-angkanya menurun, ke timbang penilaian dulu.

“Tetapi, setakat Julai 2022, angka kajian yang terakhir masih ada 136,000 isi rumah dalam kategori miskin tegar, adalah mengaibkan dan memalukan kalau kita izinkan kelompok ini bersama 308,000 isi rumah dalam kategori miskin, dan pimpinan hidup dengan mewah dan terus mengutip habuan yang bukan hak mereka.

“Haram bagi kita pimpinan politik atau penjawat awam mengamalkan rasuah atau membazir dalam keadaan sebahagian rakyat kita mencecah ratusan ribu dalam kehidupan yang perit,” tegas Anwar.

Menurut beliau, Jabatan Perangkaan Malaysia masih mendedahkan bahawa 20 peratus daripada kumpulan isi rumah M40 telah beralih kepada kumpulan B40, susulan pelaksanaan Perintah Kawalan Pergerakan (PKP) dan bencana COVID-19.

Namun, katanya, ini bukanlah alasan untuk membiarkan keadaan ini berterusan tanpa langkah yang lebih berani.

“Saya sentuh soal pendapatan, tetapi percayalah, ukuran kadar kemiskinan mesti berubah. Selain daripada pendapatan, ialah diberi ukuran kemiskinan pelbagai dimensi (multi-dimensional index) untuk mengukur kemiskinan ini lebih adil.

“Rakyat umumnya, dan kita dalam kategori yang lebih atas ukur pendapatan itu dari sudut lain, rumah, kenderaan, keselesaan hidup, dan pendidikan anak-anak. Tetapi, apabila ukur kadar kemiskinan, hanya pendapatan.

“Sebab itu ia harus diperluaskan dan ini telah pun dimulakan sebelum ini dan saya mahu perkara ini, insya-Allah dilengkapkan, barulah disebut masyarakat itu benar-benar madani, yang ada keprihatinan, ada ihsan ada rahmah dalam menjalankan tugas mereka,” jelas Anwar.

Author

Faridah Amiratul

View all posts

View all posts


Lelaki OKU didakwa tembak polis, miliki senjata api dan dadah

KOTA TINGGI: Seorang lelaki orang kurang upaya (OKU) hari ini dihadapkan ke Mahkamah Majistret dan Sesyen, di sini, atas tujuh pertuduhan menembak polis serta memiliki senjata api dan dadah.

Muhamad Firdaus Paiman, 35, yang kudung kaki kiri dan berkaki besi mengaku bersalah atas enam pertuduhan.

Mengikut pertuduhan pertama dan kedua, bapa anak dua itu mengaku bersalah memiliki sepucuk pistol jenis Beretta Gardone VT, selaras senapang patah buatan sendiri, tiga butir peluru jenis Kartus 12 Bore dan empat butir peluru jenis 9mm tanpa lesen senjata.

Tertuduh didakwa melakukan kedua-dua kesalahan itu di tepi Masjid Al-Ikhwan Gugusan Felda Adela, Pengerang, dekat sini pada 1 pagi, 10 Mei lepas.

Tukang kebun itu juga mengaku bersalah atas dua pertuduhan memiliki selaras senapang angin buatan sendiri dan sebutir peluru jenis Kartus 12 Bore tanpa lesen senjata, pada 2.30 pagi hari yang sama di sebuah rumah di Felda Tunggal, dekat sini.

Pertuduhan dikemukakan mengikut Seksyen 8 Akta Senjata Api (Penalti Lebih Berat) 1971 yang membawa hukuman penjara  maksimum 14 tahun dan sebat tidak kurang daripada enam kali dan Seksyen 8 Akta Senjata 1960, yang boleh dipenjara sehingga tujuh tahun atau denda maksimum RM10,000 atau kedua-duanya sekali, jika sabit kesalahan.

Hakim Sazlina Safie menetapkan 15 Jun ini untuk serahan dokumen, laporan kimia dan menjatuhkan hukuman.

Pendakwaan dikendalikan Timbalan Pendakwa Raya Muhammad Irsyad Mardi manakala tertuduh tidak diwakili peguam.

Di Mahkamah Majistret, tertuduh menghadapi satu pertuduhan melepaskan tembakan ke atas seorang anggota polis dan dua pertuduhan memiliki dadah.

Muhamad Firdaus didakwa telah melepaskan tembakan menggunakan senjata api dengan niat menyebabkan kecederaan terhadap Lans Koperal Mohd Shafiq Nazrin Razali bagi menghalang penangkapannya di bulatan Lotus Desaru Bandar Penawar, Pengerang pada 3.35 petang 7 Jun 2016.

Bagi pertuduhan ini tiada pengakuan direkodkan kerana kes melibatkan hukuman mati di bawah bidang kuasa Mahkamah Tinggi.

Dia didakwa mengikut Seksyen 3 Akta Senjata Api (Penalti Lebih Berat) 1971 yang jika sabit kesalahan membawa hukuman mati.

Muhamad Firdaus mengaku bersalah memiliki dadah jenis nimetazepam seberat 0.44 gram dan kanabis seberat 0.9 gram di tepi jalan Masjid Jamek Al-Ikhwan, Gugusan Felda Adela, pada 1 pagi 10 Mei lepas.

Pertuduhan mengikut Seksyen 12(2) Akta Dadah Berbahaya 1952 yang membawa hukuman penjara sehingga lima tahun atau denda tidak lebih RM100,000 atau kedua-duanya dan Seksyen 6 akta sama yang membawa hukuman penjara sehingga lima tahun atau denda tidak lebih RM20,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Ahmad Khairuddin Khalid.

Majistret Rashidah Baharom menetapkan 6 Julai untuk sebutan semula kes dan memindahkan kes tersebut ke Mahkamah Majistret, Pengerang. – BERNAMA


Pengasuh mengaku cuai terhadap dua bayi di taska

JOHOR BAHRU: Seorang pengasuh taska mengaku bersalah di Mahkamah Sesyen di sini hari ini atas dua pertuduhan bertindak cuai terhadap dua bayi di sebuah taska, Mac lepas.

Nurul Shahira A’shiqin Sulaiman, 28, sebagai yang mempunyai pemeliharaan terhadap seorang bayi perempuan berusia sembilan bulan dan seorang bayi lelaki berumur tujuh bulan ketika itu, didakwa telah bertindak secara cuai dengan cara yang mungkin akan menyebabkan kedua-dua mangsa mengalami kecederaan fizikal.

Wanita tersebut dituduh melakukan perbuatan itu di sebuah taska di Jalan Utama 34, Taman Mutiara Rini, di sini, kira-kira 1 tengah hari, Mac lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen yang sama.

Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya, dan sebagai tambahan tertuduh boleh dikenakan bon berkelakuan baik serta melaksanakan khidmat masyarakat.

Pendakwaan dikendalikan Timbalan Pendakwa Raya Nurul Syafiqah Sha’ari, manakala Peguam Syufri A. Samad mewakili tertuduh.

Hakim Datuk Che Wan Zaidi Che Wan Ibrahim kemudian menetapkan 2 Ogos depan untuk mendengar fakta kes, sebelum menjatuhkan hukuman.

Mahkamah turut membenarkan tertuduh diikat jamin RM8,000 dengan seorang penjamin warga tempatan bagi setiap pertuduhan, dengan syarat tambahan pasport diserahkan kepada mahkamah selain dia tidak boleh mengganggu mangsa-mangsa dan saksi pendakwaan.

Pada 15 Mei lepas, tular dua video berdurasi 48 saat dan 39 saat di media sosial, yang menunjukkan seorang perempuan mengasari seorang bayi yang sedang menangis.

Susulan itu, pada 16 Mei lepas, Ketua Polis Johor Datuk Kamarul Zaman Mamat dilapor berkata seorang wanita tempatan telah ditahan untuk membantu siasatan kes mendera bayi di sebuah taska. – BERNAMA


Speedy Tigers tumpas 0-4 kepada Korea Selatan, raih tempat keempat

KUALA LUMPUR: Skuad hoki lelaki kebangsaan menamatkan saingan Piala Negara-Negara 2022 di Afrika Selatan, dalam episod duka apabila tumpas 0-4 kepada Korea Selatan pada aksi penentuan tempat ketiga dan keempat hari pada Ahad.

Pada aksi di Stadium NWU Astro, Potchefstroom itu, Korea Selatan memperoleh kedudukan selesa pada suku kedua permainan menerusi jaringan padang Seo Inwoo pada minit ke-22 dan Lee Namyong empat minit kemudian.

Korea Selatan yang sebelum ini mengatasi Malaysia 1-0 dalam aksi pembukaan Kumpulan B pada Isnin lepas, terus menambah derita skuad ‘Speedy Tigers’ menerusi pukulan sudut penalti Hwang Taeil pada minit ke-39, sebelum Jang Jonghyun melengkapkan kemenangan pasukannya pada minit ke-59.

Kemenangan Korea Selatan itu sekali gus menebus kekecewaan mereka selepas tumpas 2-3 kepada Malaysia pada final Piala Sultan Azlan Shah 2022, baru-baru ini.

Pada kejohanan ini, skuad kendalian A. Arul Selvaraj mara ke peringkat empat terakhir selepas menewaskan Kanada 1-0 dan Jepun 5-1 pada aksi kumpulan, namun tewas 0-3 kepada Ireland pada peringkat separuh akhir pada Sabtu.

Arul Selvaraj berkata, kecederaan tujuh pemain utamanya menyebabkan pasukan bergelut pada kejohanan itu, sekali gus terpaksa berpuas hati dengan kedudukan keempat.

“Walaupun tewas, pemain telah cuba sedaya upaya. Namun, nampak kekurangan power dalam badan, dari segi kaki dan sebagainya… sudah tentu disebabkan kekurangan pemain untuk kita buat pertukaran pemain.

“Kelemahan agak ketara dari segi dua, tiga muka baharu yang masuk selepas kita hilang tujuh core players dalam kejohanan ini. Itu buat kita agak susah untuk kekal rentak di peringkat ini.

“Namun secara keseluruhan bagus untuk pemain-pemain baharu dapatkan minit permainan,” katanya menerusi video yang dikongsikan kepada media.

Beliau berkata selepas pulang ke tanah air, anak buahnya akan diberikan rehat selama seminggu  sebelum memulakan persiapan terakhir ke Piala Dunia 2023 di Bhubaneswar dan Rourkela, India bermula 13 hingga 29 Januari depan.

Bagi pemain yang cedera, Arul Selvaraj berkata mereka perlu mengikuti proses rehabilitasi supaya dapat menyertai pasukan secepat mungkin.

Sementara itu, tuan rumah Afrika Selatan muncul juara selepas menewaskan Ireland 4-3 pada aksi final, sekali gus meraih tiket ke Liga Pro FIH 2023-2024. – BERNAMA


DMDI Indonesia pilih KPMC sebagai pusat Pelancongan Kesihatan terbaik

KAJANG: Kredibiliti Malaysia sebagai destinasi pelancongan kesihatan menarik Dunia Melayu Dunia Islam (DMDI) Kota Dumai, dari Indonesia menjadikan Kajang Plaza Medical Centre (KPMC) sebagai pilihan Pelancongan Kesihatan (Tourism Medical) untuk rakyat negara itu mendapat rawatan terbaik.

Tertarik dengan perkhidmatan dan rawatan berkualiti di Malaysia, DMDI Kota Dumai menjalinkan kerjasama dengan DMDI Selangor bagi tujuan menumpukan pelbagai aspek termasuk kesihatan, pelancongan dan warisan Melayu.

Ketua Pengarah DMDI Kota Dumai, Timo Kipda H M Daud berkata, beliau mengalami pengalaman amat berbeza ketika mendapatkan rawatan di negaranya yang begitu mahal berbanding di Malaysia.

“Jika di sana (Indonesia), saya dirawat di hospital selama tujuh hari tetapi doktor masih belum menemukan penyakit sebenar, hari kelapan saya ke Malaysia dan hari itu juga saya tahu ada infeksi paru-paru. Saya bukan perokok tetapi menerima asap dari sekeliling.

“Jadi majoriti orang Dumai pilih Malaysia, kerana di sini kita dilayani dengan baik, rawatan berkualiti. Jadi, mungkin ada kerjasama dengan pihak KPMC mengenai perkara ini akan datang,” katanya.

Beliau berkata demikian selepas Majlis Menandatangani Memorandum Persefahaman (MoU) DMDI Selangor dan DMDI Selangor diwakili Pengerusinya, Datuk Saroni Judi di KPMC, di sini.

Timo Kipda bersama delegasi DMDI Kota Dumai membuat kunjungan ke KPMC bagi tujuan menjalinkan kerjasama dalam pelbagai aspek, pada masa akan datang.

Timo Kipda juga berkata, kebiasaannya warga Kota Dumai akan menaiki feri terus ke Melaka, Muar atau Port Dickson menerusi pakej pelancongan kesihatan namun melihat KPMC di sini juga mempunyai potensi sama dalam senarai pakej berkenaan.

“Yang penting, mereka (warga Kota Dumai) hanya mahukan kemudahan dan kemurahan, ada diskaunnya,” katanya.

Sementara itu, Saroni yang juga Ketua Pegawai Eksekutif KPMC berkata, pihaknya menyasarkan kemasukan kira-kira 30 peratus pesakit daripada warga Indonesia melalui pakej pelancongan kesihatan disediakan pihak DMDI Kota Dumai.

“Program ini melibatkan pihak DMDI sahaja. Kami sediakan mengikut pakej bersesuaian termasuk pengangkutan terus dari jeti feri ke hospital, hotel terdekat, dan lokasi pelancongan untuk keluarga pesakit yang datang ke KPMC,” katanya.

Author

Tun Puteh Wanti

View all posts

View all posts


Microsoft setuju bayar denda AS$20 juta atas pelanggaran privasi kanak-kanak

WASHINGTON: Syarikat teknologi Microsoft bersetuju membayar denda sebanyak AS$20 juta bagi menyelesaikan pertuduhan bahawa syarikat itu mengumpul maklumat peribadi kanak-kanak tanpa mendapat kebenaran ibu bapa, lapor agensi berita Jerman (dpa).

Federal Trade Commission (FTC) mendakwa Microsoft mengumpul maklumat peribadi kanak-kanak yang mendaftar ke sistem permainan Xbox tanpa memberi sebarang notifikasi atau memperoleh kebenaran daripada ibu bapa mereka, dan secara haram menyimpan maklumat peribadi kanak-kanak.

FTC menyatakan tindakan Microsoft itu melanggar Akta Perlindungan Privasi Kanak-kanak Dalam Perdagangan Atas Talian (COPPA).

Microsoft dikehendaki memperkukuh perlindungan privasi bagi golongan muda yang menggunakan sistem Xboxnya.

FTC memaklumkan ia juga akan meluaskan perlindungan COPPA kepada penerbit permainan yang berkongsi data kanak-kanak dengan Microsoft.

“Perintah yang dicadangkan ini akan memudahkan ibu bapa melindungi privasi kanak-kanak mereka di Xbox dan membatasi maklumat yang boleh dikumpul dan disimpan oleh Microsoft,” kata Samuel Levine, pengarah Biro Perlindungan Pengguna FTC.

“Tindakan ini juga akan merangkumi avatar kanak-kanak, data biometrik dan maklumat kesihatan tidak terkecuali dari COPPA.”

Perintah ini perlu diluluskan oleh mahkamah persekutuan sebelum ia boleh dilaksanakan. – BERNAMA-dpa


Festival Kuih Bulan Kuching pamer perpaduan Sarawak sebenar

Oleh: ARRIAN ZAYNE

KUCHING: Kemeriahan Festival Kuih Bulan Kuching (Kuching Mooncake Festival) mempamerkan perpaduan Sarawak, kata Menteri Pembangunan Wanita, Kanak-kanak dan Kesejahteraan Masyarakat Datuk Seri Fatimah Abdullah.

Menurut beliau tiada satupun negeri di Malaysia menganjurkan festival sedemikian iaitu lebih 40 masyarakat bukan kaum Cina turut serta bersama dalam 180 buah gerai di festival berkenaan.

“Sambutan festival ini wajar dicontohi kerana memerkan keharmonian berbilang kaumnya masyarakat di Sarawak,” katanya ketika ditemui MEDIA VARIASI semalam.

Menyifatkan festival tahunan dalam kalendar Sarawak itu sebagai fabrik sosial yang menyatupadukan masyarakat di negeri ini, festival berkenaan tegasnya lagi sebagai ejen pengikat kemesraan semua pihak di negeri ini.

“Ketika saya melalui Carpenter Street ini, saya yakin kamu juga mempunyai perasaan yang sama dengan saya iaitu kita di sini tidak kira apa bangsa anda, para peniaga keluhatan semua bersebelahan menjual makanan kaum masing-masing.

“Tiada perbezaan namun semua kita bergembira dalam Festival Pertengahan Musim Luruh ini,” tegasnya festival 10 hari itu juga memupuk masyarakat saling hormat-menghormati sesama sendiri sambil meraikan perayaan kuih bulan.

Festival Kuih Bulan Kuching merupakan acara tahunan dalam kalendar Sarawak serta pada edisi ke-19 ini ianya berlangsung dari 1 hingga 10 September.

Menjanjikan kemeriahan luar biasa, selain gerai jualan kuih bulan pelbagai jenis makanan tempatan sama ada halal atau bukan halal dihidangkan untuk orang ramai.

Author

Media Variasi

View all posts

View all posts